Ўзбекистон ва Грузия халқлари ўртасида азалдан дўстлик ҳамда ўзаро ҳурмат қарор топган. Уларнинг ўхшаш жиҳатлари ҳам кўп. Одамлари меҳнатсевар, тарихи буюк, замини гўзал ва бетакрор. Пурвиқор тоғлару сўлим табиат, шифобахш сувлару унумдор тупроқлар, чин маънода, икки халққа туҳфа этилган инъомдир.\nЮртимизнинг воҳадан водийгача узанган тоғларию тўрт фасл мужассам табиати қанчалик машҳур бўлса, Грузиянинг сўлим манзараларидан тортиб, Боржоми водийсининг шифобахш сувлари ҳам шунчалик донгдордир.\nТаниқли ёзувчи Чингиз Айтматов ўзбек халқини ўз халқидек эъзозлаб, юксакларга кўтарган бўлса, асарларида чин ватанпарварлик ҳамда мардликни тараннум қилиш учун грузин миллати вакилларини қаҳрамон этиб танлагани бежиз эмас, албатта.\nБугун ўзбек ва грузин халқлари ўртасида ҳам иқтисодий, ҳам маданий алоқалар тобора ривожланиб, тараққий топиб бормоқда. Президентимиз Шавкат Мирзиёев 2017 йилда ўзининг АҚШга ташрифи доирасида Грузия Бош вазири Георгий Квирикашвили билан учрашиб, ўзаро ҳамкорлик юзасидан мулоқот ўтказгани фикримиз далилидир.\nМаълумки, Грузия Ўзбекистонда ишлаб чиқарилаётган маҳсулотларни хорижий мамлакатларнинг бозорларига олиб чиқиш учун муҳим транзит давлат ҳисобланади. Шу боис Ўзбекистон Грузияга автомобиллар, тўқимачилик ҳамда электр техникаси жиҳозлари экспорт қилиш билан бирга, Грузия йўллари орқали жаҳон бозорига чиқишдан манфаатдор.\nЖорий йилнинг 22-23 февраль кунлари Ўзбекистон Республикаси Ташқи савдо вазирлиги мутасаддиларидан иборат ишчи гуруҳи Тбилисида бир қатор вазирликлар, идора ва компаниялар вакиллари билан учрашди. Ташриф мобайнида темир йўл соҳасидаги ҳамкорликни янада ривожлантириш, халқаро транспорт коридорларидан самарали фойдаланиш ҳамда икки давлат темир йўллари орқали транзит юкларини ташиш ҳажмини кўпайтириш бўйича келишувларга эришилди. Ушбу музокараларнинг энг муҳим натижаларидан бири сифатида Грузия томонидан барча турдаги ўзбек маҳсулотларининг ташиб ўтилиши учун 50 фоиз чегирма тақдим этилганини таъкидлаш ўринли.\nЗаминимизда етиштирилаётган лимон кўчати 1932 йилда айнан Грузия мамлакатидан олиб келингани ва тажрибали боғбонларимиз томонидан иқлимимизга мослаштирилгани ҳам бугун кўпчиликка аён бўлса керак. Шу билан бирга, Самарқанд вилоятининг бир нечта ҳудудида Грузия ноклари, Греция олхўри ҳамда шафтолиси, Ҳиндистоннинг данаксиз аноригача пайвандлаш усулида кўпайтирилаётгани ҳам айни ҳақиқат.\nШу ўринда яна бир гап. Ўзбекистонда хизмат кўрсатган соҳибкор, Давлат мукофоти соҳиби, фахрий академик Ризамат ота Мусамуҳамедов ўзининг ҳаёти ва фаолияти давомида узумнинг ўнлаб навларини яратди, токни яшартириш усулини жорий қилди. Ўзбекистоннинг деярли барча ҳудуди ҳамда қўшни давлатларнинг бир қатор туманларида, ҳатто Грузия ва Арманистонда ҳам минглаб гектар ерларда намунавий токзор ҳамда боғлар яратишга бош бўлгани ҳар қандай кишида фахр ҳиссини уйғотади. Ўзбек боғбонининг узум етиштириш усуллари бугунги кунда ҳам ўнлаб хорижий мамлакатларда эътироф этилиб, амалиётга киритилмоқда.\nИкки давлат ўртасидаги ҳамкорлик нафақат қишлоқ хўжалиги, балки адабиёт ва санъат йўналишида ҳам муҳим ўрин тутади, десак, тўғри бўлади. Хусусан, Алишер Навоий номидаги Ўзбекистон Миллий кутубхонаси ҳамда Корнелий Кекелидзе номидаги Грузия Миллий қўлёзмалар маркази ўртасида ўзаро ҳамкорлик меморандумининг имзоланиши кутубхона ва фонд ишини янада такомиллаштириш, тажриба алмашиш, миллий меросни ўрганишга хизмат қилади. Эътиборли жиҳати, бу учрашувда Ўзбекистон Миллий кутубхонасига улуғ мутафаккир Алишер Навоийнинг Грузия Миллий қўлёзмалар марказида сақланаётган қўлёзмаларидан фотонусхалар тақдим этилди.\nЎзбекистонда ҳар йили Грузия маданияти кунлари ўтказилиб, унда ушбу миллатнинг кино, тасвирий санъат ҳамда бошқа кўплаб соҳалардаги янгиликлари юртдошларимизга ҳавола қилиб келинади.\nЎзбек адабиёти каби грузин адабиёти ҳам бой ва қадимий тарихга эга. Грузин ёзувчиларидан И. Чавчавадзе, Г. Мдивани, С. Чиковани, И. Абашидзе ҳамда бошқа ижодкорларнинг поэтик ва драматик асарлари М. Шайхзода, Уйғун, Миртемир, Р. Бобожон таржималарида ўзбек китобхонлари қалбига йўл топди. Грузияда ҳам Ойбек, Абдулла Қаҳҳор, Шароф Рашидовнинг повесть ҳамда романлари, Fафур Fулом, Уйғун, Зулфия, Миртемир, Асқад Мухтор, Мирмуҳсин, Ҳамид Fулом каби шоиру адибларнинг поэтик асарлари таржима қилиниб, нашр эттирилгани қувонарли ҳолдир.\nУмуман, икки халқнинг ҳам буюк тарихини, миллатлар ўртасидаги самимий муносабатларни боғлаб турадиган узвий ришталар борки, улар йиллар давомида ривожланиб, шаклланиб бораверади.\n«Ўзбекистон — Грузия» дўстлик жамияти аъзоси.\nМазкур рукндаги бошқа мақолалар: « Инсон ҳуқуқлари бўйича Миллий маъруза тайёрланмоқда\t“Central Asian Analytical Network CAAN”: “Бутун Марказий Осиё учун олтин кун. Бу кун тарих дарсликлари саҳифасидан жой олади” »


Буюк Британия молия вазири солиқ декларациясини чоп этди\n22:42 / 11.04.2016\nБуюк Британия молия вазири Жорж Осборн 10 апрелда қанча пул ишлаб топгани ва қанча солиқ тўлаганини чоп этиш қарорини қабул қилган мамлакат бош вазири Дэвид Кэмерон ибратига амал қилиб, 2014-2015 йиллар учун солиқ декларациясининг тафсилотларини чоп этди. Бу ҳақда Reuters ахборот агентлиги хабар берди.\nДекларацияга кўра, Осборн кўрсатилган давр ичида 198 минг фунт стерлинг ишлаб топган, ундан 72 минг фунт стерлинг солиқ тўлаган. У даромадининг 120 минг фунт стерлингини маош кўринишида, 33 мингини ижарадан ва 44 мингини дивидендлардан олган.\nТаъкидланишича, бу маълумотнинг ошкор қилиниши консерватив ҳукуматнинг Кэмероннинг отаси офшор можароси фигурантига айлангани маълум бўлгандан кейин пайдо бўлган саволларга жавоб беришга ҳаракати ҳисобланади.\nАввалроқ Буюк Британия ҳукумати "офшор можароси"ни ("панамагейт") тергов қилиш учун 10 млн фунт стерлинг ажратгани маълум қилинганди.


Украина чегарачилари ўзбекистонлик эркакни мамлакатга киритмади - Bugun.uz\nУкраина чегарачилари ўзбекистонлик эркакни мамлакатга киритмади\n15:36 | 11-12-2021\nКиевнинг «Борисполь» аэропорти чегарачилари Россия рамзлари туширилган кийимда келган Ўзбекистон фуқаросини Украинага киритмади. Бу ҳақда Давлат чегара хизмати хабар берди.\nҚайд этилишича, чегарачилар чет эллик фуқарога унинг кийими туфайли алоҳида эътибор қаратган. «Саёҳатчининг кийимида тажовузкор давлат байроғи ва герби тасвирлари ҳамда ‘Russian national teamʼ (Россия терма жамоаси) ёзуви бўлган. Ўзбекистон фуқароси текширувдан ўтказиш учун идорага таклиф қилинган, кейинроқ унинг ўзи ҳам мос бўлмаган кийим кийинганини англаб етган ва барча украиналиклардан узр сўраган. Аммо бу хорижликка Украина киришига ёрдам бермади, чунки чегара назорати вақтида у мамлакатга келиш мақсадини аниқ айта олмади», дейилади хабарда.\nМаълум қилинишича, эркак текширув давомида Украинага фермер хўжалиги учун трактор сотиб олиш мақсадида келганини айтган. Аммо сўров давомида у ўзининг фермер хўжалиги ҳақида, кимдан ва қандай трактор сотиб олмоқчилигини маълум қила олмаган.\nШу билан бирга, саёҳатчида нафақат қишлоқ хўжалиги техникасини сотиб олиш, балки меҳмонхонани бронь қилиш учун ҳам пули йўқлиги, юкининг сиғими эса Украинада қолиш режалаштирилган муддатидан сезиларли даражада ошиб кетгани маълум бўлган. Натижада у қайтиш рейси билан Тошкентга учиб кетган.\nАввалроқ Россияда Украина махсус хизмати билан ҳамкорлик қилган ўзбекистонлик эркак ушланганди. Шунингдек, Россияда давлатлараро қидирувда бўлган ўзбекистонлик аёл ва 2 эркак қўлга олингани маълум қилинганди.


СЧР хизматчилари болалар оромгоҳида - Darakchi\nЖАМИЯТ 09.07.2019, 17:21\nКеча, 8 июль куни Шимоли-ғарбий ҳарбий округи Нукус гарнизонидаги сафарбарлик чақируви резерви батальонининг бир гуруҳ хизматчилари “Жас авлад” соғломлаштириш марказида меҳмон бўлишди.\nЁзги таътил кунларини оромгоҳда ўтказаётган ўғил-қизлар учун хизматчилар томонидан уюштирилган концерт дастури барчани рақсга чорлаган бўлса, турли жамоавий ўйинлар болажонларга ўзгача завқ улашиб, куннинг мазмунли ўтишини таъминлади.\n– Ҳар йили оромгоҳда дам оламан, - дейди 9 ёшли Сайёра Алламбергенова. – Ҳарбий акаларимиз ҳар сафар бизларни кўришга келишади. “Ниҳол” мукофоти совриндори Саломат Аяповни телевизорда кўрган эдим ва ғурурлангандим. Бугун эса Саломат ака билан биргаликда расм чизяпман. Бундай бахтга эришганимдан бошим осмонга етди.\nДарҳақиқат, шу куни ҳарбийлар кетар чоғи болажонларнинг “Ўзбекистон Республикасига садоқат билан хизмат қиламан!” деган баралла овози СЧР хизматчиларини ҳам тўлқинлантириб юборди. Зеро, Ўзбекистон бахтли болалар мамлакати. Болаларнинг кулгуси юртнинг шодлиги саналади.


Saboq.ORG | O'zbegim Bahti (Эркак Ва АЁл Муносабати)\nТИББИЙ КЎРИКСИЗ НИКОҲ МЕНГА ҚИММАТГА ТУШДИ!\nБўлажак турмуш ўртоғим билан атиги икки маротаба кўришдим. Биринчиси ўз уйида, яна бири кафеда. Уйида унча кўп сўзламади. Кафеда ҳам жуда кам сўзлади. У мени тинглар, баъзида секин кулиб қўяр эди. Шу вақтда нима десам қандай шарт қўйсам, у рози бўлди. Ўйлаб қолдим: шундай қизлар ҳам бор экан, нима десам рози бўлаяпти. Онам айтган 4 та қизлар ичида у таклифларимга, шартларимга рози бўлар эди. Бир дона акам, бирдона синглим бор, уларни ҳурматини жойига қўйишингиз керак. Улар мени жигарим... Отам-онам ва уларни ҳамиша авайлайсиз. Ўзингизни оилангизни қандай қадрласангиз, бизнинг оила ҳам улардек қадрли бўлади, дедим. У ҳамма гапимга хўп дерди. Мени эшитаяптими, мени гапларимга яхшилаб аҳамият бераяптими деб ўйлаб қолардим.\nШу куни кечроқ бўлажак турмуш ўртоғимнинг амакиси мен билан учрашмоқчи бўлди. У билан кўришдим гаплашдим. Қўни-қўшнилардан мени суриштирганлари, улар мен ҳақимда ёмон гаплар гапирмаганини айтди. Адашмасам қайнотамнинг укаси билан бир соатларча сухбатлашдик. Сухбат охирида жияним бироз эркароқ сал маҳкамроқ турасиз деди. Бу гапни мен яхшиликга йўйдимда хоп деб жавоб бердим.\nТиббий кўрикдан ўтиш вақтимиз бўлажак турмуш ўртоғимнинг акаси қўнғироқ қилиб, тўйга оз вақт қолгани, тиббий кўрикни пул билан ҳам тўғирлаш мумкинлиги, бу тез бўлиши ва мени ишимга халақит бермаслигини айтди. Ростадан ҳам мен тўй харажатлари учун яхшироқ ишлашим керак эди. Ҳуллас, тиббий кўрикни пул билан тўғриладик.\nТўй бўлди.Орадан 3 кун вақт ўтди. Турмуш ўртоғим уй ичига кириб олиб ўзидан-ўзи йиғлар, баъзида кулар эди. Кечалари нималарнидир сўзлар, кераксиз гапларни кўп гапирар эди. Онамга бу ҳақида айтсам қиз бола бегона хонадонга кўникиши қийин, ўтиб кетади сабр қил, дедилар.\nТурмуш ўртоғим ҳомиладор бўлди... Бу вақтда кўп гапирадиган бўлиб қолди. Ҳали тоғдан, яна боғдан гапирарди. Ёлғонлари, айрим ўғирликларига ҳам кўз юмдим. Онам бу холатларни кўриб, ҳомиладорлик тез ўтиб кетади, сабр, дердилар.\nЎғил фарзандлик бўлдим... Бир тарафдан жуда ҳурсанд эдим. Орзу қилганим ўғил эди. Бироқ, кечалар жуда хушёр ётадиган, аёлимни қўриқлайдиган бўлиб қолдим. Кеча соат бирда ҳам ўз-ўзидан сабасиз кўчага чиқиб кетадиган, хали овулхонада, хали кирхонада юрадиган бўлиб қолди. Ҳаттоки, онам кеч соат иккида аёлимни кўча бошидан ушлаб келди. Нима қилаяпсиз бу ерда деса кўча супиришга чиқгандим деб жавоб берди. Онамнинг айтишига қараганда бу фарзандли бўлганидан кейин бўладиган холат ўтиб кетади. Бундай жараёнлар жуда кўп такрорланди.\nФарзандимни икки ёшида боғчага жойладик... Орада икки ой вақт ўтди. Аёлим яна тушунарсиз мавзуда сўзлар, бўлар-бўлмасга оила аъзоларим билан тортишар эди. Энди онам бахона тополмасди. Иложсизликдан аёлимнинг онасига мурожат қилдик. Бизникида 5-6 кун турсин, муллага бориб дам солдирсак ҳаммаси яхши бўлиб кетади деди. Рози бўлдим. Орадан 5-6 кун эмас 22 кун ўтди. Мулла мени ҳам чақиртирганмиш, турмуш ўртоғингизни кўрай деб. Ишимдан бир баҳона қилиб мулланикига 3 кун қатнадик. Ўзгариш йўқ... Мулла уйингизда жин бўлиши мумкин уйингизга бориб ҳайдаб келаман деб уйимга ҳам келди. Алланималарни ўқиди. Хўш энди нима бўлади дедим. Уйингизда ҳеч нима йўқ тозаку деди. Куёв келинни бир психологга олиб боринг, биз даволай олмадик деб чиқиб кетди.\nОрадан вақт ўтди... Аёлимни онам психиатр хузурига олиб борди. Нимадирдан ҳавотир олиб, қайнотам ҳам психиатр ҳузурига етиб келди. Шу вақтда сабабсиз аёлим билан қайнотам нимадирлар деб бақир-чақир қилиб уришиб кетишди. Шифокорлар зўрға уларни ажратиб олди. Аёлимга ташхис қўйишди. У психоз экан...\nМен бу сўзлар ёлғон дедимда аёлимнинг қўшниларидан суриштира бошладим. Аёлим болалигидан бу касаллик билан касаллангани, хали мулла ҳали шифохоналарда даволаниб чиққани, ҳаттоки тўйдан олдин ҳам шифохонада даволаниб чиққани айтишди. Дардимни кимга айтишимни билмасдим. Оҳири уни аммасига қўнғироқ қилдим. Аммаси ҳамма воқеани тан олди. Тўйдан олдин ҳам шундай бўлиб қолганда ўзи туриб даволатганини айтиб берди. Психиатр хузурига бориб буни даволаш мумкинми деб сўрадим. Афсуски, бунинг давоси йўқ эканлигини айтди. Хозир бирга яшамаяпмиз. Унинг отасида ҳам бу касаллик борлиги, наслий эканини ҳам билдим. Фарзандим нима бўлади... Шукур у мени фарзандим. Унда бундай касаллик йўқ. Бироқ, она муҳитида вояга етса ундан ҳам шундай аломатлар сезилар экан.\nБу хулосаларим орқали нима демоқчиман... Бўлажак турмуш ўртоғингиз билан кўпроқ сухбатда бўлинг. Тиббий кўрик вақтида бир-бирингизга ишончли бўлинг. Тиббий варақани пулга сотиб олманг. Ҳаёт, турмуш фақат бир маротаба бўлишни унутманг.\nПросмотров: 887 | Добавил: Sayyod_Bek | Рейтинг: 0.0/0\nGuruhimizga qo'shiling (OK.RU)\nOila va Nigoh (Din mas'alalari)\nYakshanba - Muxlis Minbari !!\nTanlang ... 1 haftasi 2 haftasi 3 haftasi 4 haftasi 5 haftasi 6 haftasi 7 haftasi 8 haftasi 9 haftasi10 haftasi 11 haftasi 12 haftasi 13 haftasi 14 haftasi 15 haftasi 16 haftasi 17 haftasi 18 haftasi 19 haftasi 20 haftasi 21 haftasi 22 haftasi 23 haftasi 24 haftasi 25 haftasi 26 haftasi 27 haftasi 28 haftasi 29 haftasi 30 haftasi 31 haftasi 32 haftasi 33 haftasi 34 haftasi 35 haftasi 36 haftasi 37 haftasi 38 haftasi 39 haftasi 40 haftasi (so'ngi)\nSaytga Baho Bering!\nDesign by Design-STUIDO


Зарар билан ишлаётган корхоналарни давлат томонидан қўллаб-қувватлаш амалиётидан бутунлай воз кечилади — Review.uz\nБу ҳақда 14 март куни Президент раислигида бўлиб ўтган иқтисодиётни барқарор ривожлантиришга оид йиғилишда айтиб ўтилди. Шунингдек, йиғилишда сусткашликка йўл қўйган давлат корхоналари фаолияти танқид қилинди. Бундан ташқари транспорт соҳасидаги ишлар ҳолати ҳам кўриб чиқилди.\nПрезидент Шавкат Мирзиёев раислигида 14 март куни иқтисодиётни барқарор ривожлантириш, давлат корхоналарини трансформация қилиш масалалари бўйича видеоселектор йиғилиши ўтказилди, деб хабар бермоқда Президент матбуот хизмати.\n“Ўзбекистон ҳаво йўллари” миллий авиакомпанияси эркин рақобат шароитида ишлаш учун замонавий ёндашувларни жорий қилиши, авиачипталар нархининг ошишига йўл қўймаслик зарурлиги таъкидланди.


Ёғаётган ёмғир-қор истисқо намози фазилатидан\nНимага эҳтиёжи бўлса Аллоҳ таолодан сўраган бандалар нақадар бахтиёр инсонлардир. Аммо Раббимизга ҳожатмандликнинг ҳам ўзига хос жиҳатлари бор. Масалан, юртдан сув тортилиб кетса, истисқо намози ўқиб ёмғир-қор сўралади.\nИстисқо намози инсониятнинг ўзи қадар қадимий дейилса, хато бўлмас. Чунки манбаларда Сулаймон алайҳиссаломнинг истисқо намози ўқишни ният қилиб, умматини далага эргаштириб бораётиб, йўлда чалқанча ётганча Аллоҳдан ёмғир ва барака сўраётган чумолини учратганлари, Мусо алайҳиссалом бани Исроил билан саҳрода адашиб қолганларида Аллоҳдан сув сўраб илтижо қилганлари ва бошқа шу каби ҳодисалар келтирилган.\nИмом Абу Довуд ривоят қилган ҳадисда Оиша онамиз розияллоҳу анҳо бундай деганлар: “Одамлар Расулуллоҳ соллаллоҳу алайҳи ва салламга қаҳатчиликдан шикоят қилишди. У зот намозгоҳга (Мадина ташқарисидаги ҳайит намози ўқиладиган ялангликка) минбар ўрнатишга буюрдилар, минбар ўрнатилди. Одамларни у ерга чиқишлари учун бир кунни белгиладилар. Расулуллоҳ соллаллоҳу алайҳи ва саллам қуёш эндигина чиқа бошлаган пайт чиқиб бордилар. Минбарга ўтирдилар, сўнг Аллоҳ таолога такбир ва ҳамду сано айтдилар, сўнгра: «Сизлар менга ёмғир ўз вақтида ёғмаганлигидан ва қурғоқчиликдан шикоят қилдингизлар. Дарҳақиқат, Аллоҳ таоло сизларни ўзига дуо қилишга буюрган ва қилган дуоларингизни ижобат қилишни ваъда берган» дедилар. Сўнгра: «Ҳамду сано бутун оламлар ҳожаси, меҳрибон ва раҳмли, жазо (қиёмат) кунининг эгаси – подшоҳи бўлмиш ёлғиз Аллоҳ учундир. Аллоҳдан бошқа ибодатга ҳақли зот йўқдир. Аллоҳ хоҳлаган нарсасини қилади. Эй Аллоҳ, ўзингдан бошқа ибодатга ҳақли илоҳ йўқ ва Сен бошқалардан беҳожатсан, биз эса ҳожатманд, муҳтож бандаларингмиз. Бизларга ёмғир ёғдир ва ёғдирганинг ёмғирни бизларга маълум муддатгача қувват ва дармон қилгин», дедилар. Сўнгра қўлларини баланд кўтариб дуо қилиб турдилар, ҳатто қўлтиқларининг оқи кўринди. Кейин одамларга орқаларини қилиб қибла тарафга томон бурилдилар, устларидаги ридоларини ўгирдилар ёки чаппасига қилиб кийиб, қўлларини кўтариб дуо қилдилар. Сўнгра одамларга юзландилар ва минбардан тушиб икки ракъат намоз ўқидилар. Аллоҳ таоло бир булутни пайдо қилди, момақалдироқ гумбурлаб, чақмоқ чақиб, Аллоҳнинг изни билан ёмғир ёғди. Пайғамбар соллаллоҳу алайҳи ва саллам масжидларига етиб улгурмасларидан ҳамма ёқ сел бўлиб оқди. Одамларнинг паналарга шошаётганларини кўриб, Расулуллоҳ соллаллоҳу алайҳи ва саллам кулдилар, ҳатто тишлари кўринди, кейин: «Аллоҳ таоло ҳамма нарсага қодир ва Мен Аллоҳнинг бандаси ва элчисиман деб гувоҳлик бераман», дедилар.\nМусулмонлар ана шу ҳадиси шарифдан ўзини хору ҳақир, ночору нотавон тутган ҳолда ялангликка чиқиб,истисқо намозини ўқишлари ва намоз ортидан Аллоҳ таолога астойдил дуо қилиб ёғингарчилик сўрашлари дуруст эканини ўрганиб олганлар.\nМавлид ойида ушбу ҳадиси шарифга амал қилган муфтий ҳазратлари шу ҳафта аввалида Қорақалпоғистон сафари давомида Мўйноқ туманининг энг олис ҳудудига бориб, ёмғир-қор ва серобчилик бўлишини сўраб, мўйсафид отахонлар билан истисқо намозини адо этган эдилар.\nПарвардигоримизнинг марҳаматини қарангки, истисқо намози ўқилгандан бир неча кун ўтар-ўтмас бутун диёримиз бўйлаб, ёмғир-қор ёғди.\nПайғамбар соллаллоҳу алайҳи ва салламнинг суннатларига амал қилишнинг қанчалик фазилатли, манфаатли эканининг исботига дуолар қабул бўладиган мавлид ойида яна бир ўз кўзимиз билан гувоҳ бўлдик.\nРасули акрам соллаллоҳу алайҳи ва саллам уламолар ўзларининг меросхўрлари эканини айтганлар. Шундай экан, Аллоҳ таолодан элу юртимизга тинчлик, хотиржамлик ва қут-барака сўраб берадиган олиму уламоларимизни ҳар қанча эъзозласак кам.\nПарвардигоримиз ана шу ёғаётган ёмғир-қорларни барча мўмин-мусулмонлар, жамики юртимиз аҳлига; далаларимизга, чорвамизга бағоят манфаатли қилсин; муфтий ҳазратларининг илмларини янада бойитиб, фазилатларини бундан-да зиёда этсин!\nmuslim.uz саҳифасидан олинди\nКиритилган вақти: 24/11/2018 00:00; Кўрилганлиги: 901\nМатериал манзили: https://sammuslim.uz/press/news/yogayotgan-yomgir-qor-istisqo-namozi-fazilatidan\nЧоп этилган вақт: 25/09/2021 11:07


Халқаро мусобақаларда ғолибликни қўлга киритган ўқувчиларга 122 миллион сўмгача пул мукофотлари топширилди – Telegraph\nХалқаро мусобақаларда ғолибликни қўлга киритган ўқувчиларга 122 миллион сўмгача пул мукофотлари топширилди\nМаълумки, Ўзбекистон Республикаси Президентининг 2019 йил 3 майдаги “Иқтидорли ёшларни аниқлаш ва юқори малакали кадрлар тайёрлашнинг узлуксиз тизимини ташкил этиш чора-тадбирлари тўғрисида”ги қарорига мувофиқ мамлакатимизда фан олимпиадалари ғолибларини рағбатлантиришнинг янги тизими жорий этилган.\nМазкур қарорга кўра дунёда тан олинган математика (IMO), физика (IphO), кимё (IChO), биология (IBO), информатика (IOI) халқаро нуфузли фан олимпиадаларида ғолибликни қўлга киритган ўқувчилар ва уларнинг ўқитувчилари бир марталик пул мукофотлари билан тақдирланади:\nТаъкидлаш жоизки, 2021 йилнинг июль-август ойларида ўтказилган мазкур халқаро олимпиадаларида нуфузли ўзбекистонлик ўқувчиларимиз томонидан жами 10 та (2020 йилда 6 та) медаль, шу жумладан 3 та олтин (2020 йилда 1 та), 2 та кумуш (2020 йилда 4 та) ва 5 та бронза (2020 йилда 1 та) медаллари қўлга киритилди.\nЖумладан, 25 июль – 2 август кунлари Япония давлатида ўтказилган 53-Халқаро кимё олимпиадасида дунёнинг 65 давлатидан 260 нафар ўқувчи иштирок этди. Ўзбекистон терма жамоасидан қуйидаги ўқувчилар 1 та олтин ва 3 та бронза медалларини қўлга киритди.\nСобиржон Аманов— Тошкент педиатрия тиббиёт институти қошидаги академик лицей ўқувчиси олтин медаль;\nФирдавс Собиров — Бухоро шаҳри 35-мактаб ўқувчиси бронза медаль;\nДурдона Мухторхўжаева — Ибн Сино мактаби ўқувчиси бронза медаль;\nИкромиддин Боймаҳаммадов — Ибн Сино мактаби ўқувчиси бронза медаль.\n14-24 июль кунлари Россия Федерацияси томонидан 62-Халқаро математика олимпиадаси ўтказилди. Унда дунёнинг 110 давлатидан 623 нафар ўқувчи қатнашиб, Ўзбекистон терма жамоасидан:\nДиёрбек Толипов — Бухоро вилояти Ғиждувон тумани\n5-ихтисослашган математика мактаби ўқувчиси кумуш медаль;\nОлимжон Олимов — Бухоро вилояти Халқаро математика мактаби ўқувчиси бронза медалга сазовор бўлди.\nМаълумот учун: юртимиз ўқувчилари мазкур олимпиадада сўнгги бор 2017 йилда кумуш медални қўлга киритган.\n18-23 июль кунлари Португалияда бўлиб ўтган 32-Халқаро биология олимпиадасида дунёнинг 76 давлатидан 304 нафар ўқувчи иштирок этди. Ўзбекистон терма жамоаси аъзолари 2 та олтин ва 1 та кумуш медалларини қўлга киритди:\nХумоюн Норбеков — Жиззах давлат педагогика университети қошидаги академик лицей ўқувчиси олтин медаль;\nАзиза Абдувалиева — Тошкент педиатрия тиббиёт институти қошидаги академик лицей ўқувчиси олтин медаль;\nЁрқинбек Турдибоев — Навоий вилояти Навоий шаҳри\n11-ихтисослашган кимё-биология мактаби ўқувчиси кумуш медаль.\nМаълумот учун: 2020 йилда юртимиз жамоаси аъзолари мазкур олимпиадада 1 та олтин ва 2 та кумуш медалларни қўлга киритган.\n17-24 июль кунлари Литвада ўтказилган 51-Халқаро физика олимпиадасида дунёнинг 73 давлатидан 365 нафар ўқувчи иштирок этди. Ўзбекистон терма жамоасидан Тошкент шаҳридаги 71-мактаб ўқувчиси Раил Хашаев бронза медаль билан тақдирланди.\nМаълумот учун: Ўзбекистон тарихида физика халқаро олимпиадасидаги иккинчи медаль, мактаб ўқувчисининг илк медали.\nЮқоридаги номлари келтирилган нуфузли халқаро олимпиадаларда ғолиб бўлган ўқувчилари олий таълим муассасаларига имтиҳонсиз имтиёзли равишда қабул қилинади.\nБундан ташқари минтақавий халқаро олимпиадаларда ҳам ўқувчиларимиз муносиб иштирок этиб, 31 та медалларни (2 та олтин, 14 та кумуш, 15 та бронза) қўлга киритди.\n55-Халқаро Менделеев кимё олимпиадасида иштирок этган\n7 нафар ўқувчиларимизнинг барчаси ғолиб деб топилди.\n28 та давлат ўқувчилари орасида 1 та олтин, 4 та кумуш ва 2 та бронза медалларини олишга муваффақ бўлди;\n17 – Халқаро Жаутиков олимпиадасида ўқувчиларимиз 13 та медални – 1 та олтин, 2 та кумуш ҳамда 10 та бронза медаль;\n6 – Халқаро Кавказ математика олимпиадасида ўқувчиларимиз 5 та медаллларни – 4 та кумуш ва 1 та бронза медаль;\n27 – Халқаро математика мусобақасида ўқувчиларимиз якка тартибдаги олимпиадларда 6 та медаль – 4 та кумуш ва 2 та бронза, жамоавий баҳсларда кичик ёшлилар жамоаси 3-ўрин (4 та бронза медаль), катта ёшлилар жамоаси 2-ўринни (4 та кумуш медаль) қўлга киритди.\nТадбир доирасида ушбу олимпиадаларда ҳам муваффақиятли иштирок этиб, ғолибликни қўлга киритган ўқувчиларга пул мукофотлари ҳамда эсдалик совғалари топширилди.


Ислом бузғунчиликка қарши\nОпубликовано: 29.03.2016 15:20 | Автор: Яшнарова Мафтуна | Печать | E-mail\nМуҳаммад мустафо соллаллоҳу алайҳи васаллам олиб келган Ислом дини –тинчлик динидир. Бу номни Аллоҳ таоло ихтиёр қилган. «Ислом» сўзининг маъноси Аллоҳга бўйсуниш, итоатни билдириб, унинг ўзаги тинчлик маъносини англатади. Лекин Ислом динини ниқоб қилиб олиб, “мусулмонман” деб даъво қилаётган ёки айрим қўштирноқ ичидаги номлар остида бирлашиб, ер юзида фасод қилаётганлар ҳам йўқ эмас.\nАллоҳ таоло Қуръони каримда Ер юзида юксак ахлоқ асосларига риоя қилишга, шайтоннинг йўлидан юрмасликка, зулм қилмасликка чақиради:\n«Эй мўминлар, Исломга тўлиғича киринглар! (Яъни Исломнинг баъзи ҳукмларига итоат қилиб, баъзиларига итоат қилмайдиган кимсалардан бўлмангиз!) Ва шайтоннинг изидан эргашманглар! Шубҳасиз, у сизларга очиқ душмандир» (“Бақара” сураси, 208-оят).\nМусулмон киши ҳар бир ҳатти-ҳаракати учун Парвардигор олдида масъулдир. У адолат ва раҳм-шафқат кўрсатиши, мусулмон ёки номусулмонлигидан қатъи назар барча одамларга эзгулик қилиши, ожиз ва муҳтож кишиларни асраб-авайлаши ҳамда ҳимоя қилиши, бошқаларни ер юзида бузғунчилик қилишдан қайтариши керак. Тинчликка, кишиларнинг осойишталиги ва хавфсизлигига раҳна соладиган барча бошбошдоқлик ҳамда террорнинг жамики кўринишлари бузғунчилик-фасод ишлар саналади. Қуръони каримда шундай марҳамат қилинади:\n«Ва Аллоҳ фасодни севмайди» (“Бақара” сураси, 205-оят).\nДемак, бегуноҳ одамларга қарши зўравонликни маънавий жиҳатдан ҳеч қачон оқлаб бўлмайди. Ҳеч қандай гуноҳи, айби бўлмаган одамни ўлдириш бузғунчиликнинг энг улкан кўриниши ҳисобланади. Аллоҳ таоло Қуръони каримда мўминларни шундай огоҳлантиради:\n«Кимки бирон жонни ўлдирмаган ва ерда бузғунчилик қилиб юрмаган одамни ўлдирса, демак, гўё барча одамларни ўлдирибди ва кимки унга ҳаёт ато этса (яъни ўлдиришдан бош тортса), демак, гўё барча одамларга ҳаёт берибди» (“Моида” сураси, 32-оят).\nБошқа бировни ўлдирмаган ва бузғунчилик қилмаган одамни ўлдирган киши бутун инсониятни ўлдиришга тенг улкан гуноҳни қилган бўлади. Шуниси аниқки, минглаб бегуноҳ кишиларнинг умрига зомин бўлаётганларнинг гуноҳи бениҳоядир. Бегуноҳ одамларни ўлдирган ва хўрлаган кимсалар дунё ҳаётида ютуққа эришамиз, деб ўйласалар, катта хато қилган бўладилар. Аллоҳ таоло ер юзида ҳар қандай бузғунчиликни таъқиқлайди. Зеро, Қуръони каримда шундай дейилган:\n«Аллоҳ бузғунчи кимсаларнинг ишини ўнгламайди» (“Юнус” сураси, 81-оят).\nХулоса ўрнида шуни айтиш мумкинки, Аллоҳ таоло Ўз каломида бандаларини бузғунчилик қилмасликка қайта-қайта буюрди. Лекин айрим ўзларининг қабиҳ мақсадларини кўзловчилар Аллоҳ таолонинг каломини хоҳлаганларича, ўз манфаатларига мос ҳолда тафсир қилиб, ерда бузғунчилик, фисқу-фасодлар қилишдан тўхтамаяптилар. Зеро, Ислом дини турли мамлакатларда содир этилган ва минглаб бегуноҳ одамларнинг ҳалокатига ҳамда азоб-уқубатига сабабчи бўлаётган ваҳшиёна ва ғайриинсоний террорчилик ҳаракатларини кескин қоралайди.\nбилим юрти 2-курс талабаси


WI-FI - бу нима ва у Ўзбекистоннинг қайси ҳудудларида мавжуд?\nДобавлено: 24.02.2016, 15:23\nЧекка қишлоқ жойларда ҳам Wi-Fi тармоғидан фойдаланиш мумкинми?\nКумушбиби Шарофиддинова, Қашқадарё вилояти\nА.ФАЙЗУЛЛАЕВ, Ахборот технологиялари ва коммуникацияларини ривожлантириш вазирининг биринчи ўринбосари:\n— Айни пайтда ҳукумат топшириқларига асосан, “Ўзбектелеком” АК томонидан Хоразм, Сурхондарё, Қашқадарё ва Тошкент вилоятларидаги аэропорт, вокзал, меҳмонхона ва бошқа сайёҳлик объектларда Wi-Fi зоналар ташкил этилган ва мазкур ишлар давом эттирилмоқда. Жумладан:\nХоразм вилоятида “Ичан Қалъа” музейи, Урганч шаҳри аэропорти ва Урганч шаҳри Марказий темир йўл вокзали;\nҚашқадарё вилоятида Қарши шаҳри аэропорти ва темир йўл вокзали, “Абдулазиз” мадрасаси, “Абу Убайда ибн ал Жарроҳ” мажмуаси, шаҳар Ўлкашунослар музейи, “Шаҳрисабз” меҳмонхонаси, “Дорус-Саодат” мажмуаси, “Оқсарой” мажмуаси, “Кўк гумбаз” мажмуаси, Амир Темур музейи;\nСурхондарё вилоятида Термиз шаҳри аэропорти ва темир йўл вокзали, “Меридиан” меҳмонхонаси, “Сурхон” меҳмонхонаси, “Ал-Ҳаким ат-Термизий авлиё ота” мақбараси;\nТошкент вилоятида “Чинара” ресторани, “Хумсон” “Арчазор”, “Кумушкон” дам олиш “Горняк” МТМК, “Хўжакент” дам олиш ҳудудлари, “Янгиобод Чотқол Марварит” сайёҳлик маркази.\nФойдаланувчилар тўлов карталари ёрдамида Wi-Fi тармоғи мавжуд бўлган барча объектларда интернет хизматидан фойдалана олишлари мумкин. Хизматларга уланиш ва тўлов карталарини сотиш “Ўзбектелеком” АК савдо офислари, меҳмонхона ва сайёҳлик объект маъмурияти томонидан амалга оширилмоқда, шунингдек, “Матбуот тарқатувчи” АК шохобчаларида ҳам тўлов карталарини сотиш йўлга қўйилган.\nШунингдек, 2016 йилда Тошкент шаҳри, Самарқанд ва Бухоро вилоятларининг сайёҳлар гавжум бўладиган объектларида Wi-Fi технологиясини жорий этиш учун “Ўзбектуризм” МК билан жами 40 та объектда Wi-Fi зоналарини ташкил этиш белгиланди.


БЕҲБУДИЙ ЁЗАДИЛАР – МУНОСАБАТ\n“ Боку …ҳийла вусъат топиб, иморатлари беш-олти табақағача юксалибдур… Боку Русиянинг ободонлик жиҳатидан бешинчи шаҳри бўлиб, аммо мусулмон давлатлигининг кўплиги ила Русияда иккинчи шаҳардур. Чунончи, мунда юз милйўн сўмлик мулку сармояға доро ( эга) бир неча мусулмонлар бўлуб, милйўн соҳиби мусулмонлар яна ортуқроқ…бўлуб шаҳарнинг аксари мулки мусулмонлар қўлидадур. Оллоҳ зиёда этсун! Бул шаҳарнинг еридан нафт (нефт), бошқа тил ила, олтун чиқур. Бу кун меҳнаткаш бир кишининг еридан нафт чиқса, эртаға милйўнчи оға бўлур…\n“Мўътабар садо” ва “Иқбол” жаридалари идоралари ҳамда муриди муҳтарамлари Ҳошимбек Вазируф ила Содиқийни зиёрат этдим. Идораларининг аҳволи зоҳириясини ниҳоятда танг ва машаққатда кўрдум… Бечора мудир ва муҳаррирларнинг бири қоронғу ертўлада, дигари тор ва иссиғ бир дўконда мураттаблари ила умр ўтказурлар эканким, манга кўб таъсир этди”.\nЭй Оллоҳи азим-у шон! Бу магар сенинг ғазабингмидур? Афу эт, биз-инсонларни; ҳидоят эт! Ер юзинда сулҳ ва салоҳи умуми ато айла, инсонларға инсоният бер. Золимларни қаҳр эт, маҳв бўлсун зулм. Яшасун адолат ва ҳаққоният! Омин…”\n“… мунинг олти юз чақирими (Кавказ Н.Р.) комилан мусулмон ерлари ҳам ниҳоятда манбит (кўкаламзор) ва аъло ерлардурким, арпадан шолиғача экилган ва аксарияти баҳорикори. Дарахтлари у қадар кўпки, Самарқанднинг Қарадарахту Миёнколи анга нисбатан ҳечдур. Халқи бизнинг пирсиён, лазги, доғистоний деган халқлар бўлуб, яна дохилан чечен, қумуқ ва бошқа исмлар ила аталур. Биз туркистонийлар топганимизни тўй, ўлук ва кўпкариға сарф қилгандек, бу мусулмон қариндошларимизнинг аксари ўз молини қиз олиб қочиб, жанжолига сарф этмоқ, бир-биравларини ўлдуруб, яна қасоси номашруъ тариқида тарафайндан бир нечалаб ўлдуруб, сўнгра бор пулларини суду синод йўлиға ва умрларини Сибириё чўллариға сарф қилиб, нобуд бўлар эканлар”.\n“…яҳудийлар баъзан ўлукларини оқшом элтиб кўмарлар. На учун? Кундузи ишдан қоларлар. Биз бўлсак, ўлук ва тўй учун ҳафталар, ҳатто ойлар ила ишдан қолурмиз. Холбуки, шореъи аъзам, пайғамбари акрам саллалоҳи алайҳи вассаллам ҳазратлари ўлганни тез кўмуб ва кўмгандан сўнгра тез тарқалиб, ишга кетмоқға ва ўлукҳона халқини уч кундан зиёда таъзия тутмасға, қаро киймасға, кир, фалокат бўлмасға амр этарлар! Эй халқ! Эй мусулмонлар! Биз на учун худо ва расулни сўзиға ва ўзимизни нафъимизға амал қилмаймиз? Биз девонами?”\n“Бу маъдан сувларға ( Красновский Н.Р.) ҳар навъ касаллар келур. Қартайган, бир мушт ила охиратга кўчадурғон муйсафид бойлар, боши қалтирайдурғон чоллар, ҳолсиз генераллар, бинниси(бурни)дан тутсанг, жони чиқадурғон сил ва қонсизлар, кўп ўқугон, мияси ачиган талабалар ва муаллимлар…”\n“ Оҳ, биз мусулмонлар на учун Қуръондан, санъат ва ғайратдан узоқ кетдук? Остимиздаги парахўднинг тўли 150 газ зиёда, ичидаги ёлғуз ҳайвон нотиқ (одам) 300дан зиёда. Ғалла ва бошқа юки ҳам бор. Бу жонсиз ҳайвон биздек жонли ҳайвонларнинг асари санъатидур. 3 синфдагининг аксари мусулмон бўлуб, фақру заруратдан оёқ остида ва ҳожатхоналар ҳамсоялигида ўлтуруб ва анда ётарлар. (Қора денгиз)\n(Ёзувчи Нусрат Раҳматнинг Facebookдаги саҳифасидан олинди).\n← Паулус Уутси: Юрак қўшиғи\nСавдога қўйилмайдиган ягона бисот… →


Мақолани босмага жўнатиш кўриниши > Суратларда акс этган олам\nБош саҳифа > Янгиликлар > Суратларда акс этган олам\nСуратларда акс этган олам\n25-05-2015, 08:55. Муаалиф: admin\nЎзбекистон Бадиий академияси Тошкент Фотосуратлар уйида "Реал оламлар” деб номланган кўргазма ташкил этилди. Унда тошкентлик моҳир рассом Александр Николаевнинг ижодий ишлари намойиш қилинмоқда.\nКўргазманинг очилишида рассомлар, халқ амалий санъати усталари, профессор-ўқитувчилар, талабалар, тасвирий санъат ихлосмандлари иштирок этди.\nТадбирда Президентимиз Ислом Каримов раҳнамолигида тасвирий санъат соҳасида меҳнат қилаётган ижодкорларни ҳар жиҳатдан қўллаб-қувватлаш, уларнинг самарали фаолият кўрсатиши учун барча зарур шароит ва имкониятларни яратиш юзасидан кенг кўламли ишлар амалга оширилаётгани таъкидланди. Мўйқалам аҳлига эътибор ва рағбат кўрсатиш борасидаги эзгу саъй-ҳаракатлар тасвирий санъатнинг барча йўналишини равнақ топтириш, ёшларнинг мазкур санъатга бўлган меҳри ва иштиёқини оширишда асосий омил бўлиб хизмат қилмоқда.\nЎзбек замонавий тасвирий санъатининг ёрқин вакилларидан бири бўлган мусаввир А.Николаев ижоди серқирралиги ҳамда ўзгача нафосати билан эътиборни тортади. Миллий руҳи билан томошабин меҳрини қозонган. Шу боис унинг асарлари юртимиз ва хорижда ўтказилган бир қатор кўргазмаларда муваффақият қозонган.\nКўргазмада жонажон Ватанимизнинг бетакрор табиати манзаралари ҳамда меҳнатсевар халқимиз акс эттирилган картиналар намойиш этилаётир. Айниқса, «Боғ сайли», «Ош», «Кўприк», «Камалак», «Соҳил», «Рақс» каби асарлар санъат мухлисларида катта қизиқиш уйғотмоқда.


“Қарз сўраб бормаган одамим қолмади. Аёл бошим билан пул топиш учун ҳатто қинғир йўллар ҳам хаёлимга келарди...” “Эсласам, ўзимдан нафратланиб кетаман: ёлғон кетидан ёлғонлар тўқиб, дўстларидан қандай айрилиб қолганини ҳам билмай қоларкан киши...”\nОнлайн қимор ва спорт ўйинларига пул тикиб бойлик орттиришга қизиқиш нафақат ёшлар, балки ўрта ёшдагилар орасида ҳам кенг ёйиляпти. Kun.uz “Ҳаётий ҳикоялар” рукнида бу ўйинларга берилиб, нафақат пул ютқазган, балки яқин инсонлари билан муносабатлари ҳам дарз кетган икки ҳамюртимиз кечмишини тақдим этади.\n“Болаларим ризқини қиморга тикканимдан жуда афсусланаман”\nБир ёқдан оиламда фарзандларим тарбияси қаровсиз, бир ёқдан иш жойимда ҳам тайин йўқ, тинимсиз жанжаллашар, ҳар ўн кунда янги жойга кўчар эдим. Гулдай ҳунарим орқали топганимда барака йўқ, қўлимга пул тушган кун борки “ставка” қилишга шошардим.\n“Ўйин ичига кирган одам олдинга қанча югурмасин, ортга қараб кетаверади”\nМен фақатгина ўйинларга “ставка” қилиш эмас, казино, рулетка каби бошқа ўйинларга ҳам қизиқдим, у ерда ҳам ютиб-ютқазиб, “азарт”га кирар ва шу тарзда ўйин ичига кириб борар эдим. Орада фирибгарлик деб блокка ҳам тиқишди. Блокка тиқиш сабабини тушунтирмас экан, ўйин қоидаларида кўра ўзлари шубҳали деб билган аккаунтларни сабабини айтмасдан блоклаб қўяди.\nЎйин менинг наздимда икки қадам олдинга бир қадам орқага бўлиши керакдек, лекин аслида ўйин ичига кирган одам олдинга қанча югурмасин ортга қараб кетаверади. Ўйнар эканман хаёлимда доим бир нарса турарди: “нима бўлса ҳам кетган пулларни қайтариб олсам бўлди”, лекин қаёқда дейсиз ва ўйин домига тобора кириб боравердим.\nЎйин шундай ақлли тузилганки, доим ютқазган одам ташлаб кетиши мумкинлиги сабаб “азарт”га киритиб туради. Баъзида 4-5 минг, бир марта 6 минг доллар ютган вақтларим ҳам бўлди. Айнан мана шу қизиқтириш ютса бўларкан-ку деган хаёлга олиб келаркан. Узоғи бир неча кун ўтиб яна ўйин хумори тутади.\nЁшларга ва тенгдошларимга. Биласизми, мени таниган инсонлар мени ютқазмайди деб ишонарди. Ҳатто ўзимга ҳам айтишган: “Сен ютқаздингми, сен-а?!”


ЛГБТ ҳисобот. Қийноқ, шафқатсиз муомала ва жинсий зўравонлик\nИнсон ҳуқуқларини ҳимоя қилувчи уч халқаро ташкилот Ўзбекистонда жинсий озчилик - ЛГБТ вакилларининг аҳволи ҳақида ҳисобот эълон қилди.\nҲисобот муаллифлари ўзбекистонлик жинсий озчилик вакилларининг ҳуқуқлари қўпол равишда бузилганига оид 100 дан ортиқ ҳолатни ҳужжатлаштирган.\nЎнга яқин қаҳрамон тилидан ҳикоя қилинган ҳолатларнинг аксарида, мамлакатда ашаддий гомофоб кайфият, бу кайфиятни қўлловчи куч ишлатар тузилмалар ва уларга ЛГБТ ҳуқуқларини поймол қилиш учун асос бўлиб қолаётган Жиноят кодексининг 120-моддаси ҳақида гап боради.\n7 июнь куни эълон қилинган ҳисоботни Марказий Осиёда Инсон ҳуқуқлари ассоциацияси (AHRCA), Саломатлик, ҳуқуқлар, гендер ва жинсий хилма-хиллик бўйича Евроосиё коалицияси (ЕКОМ) ва Инсон ҳуқуқлари бўйича халқаро ҳамкорлик (IPHR) билан ҳамкорликда тайёрлаган.\nҲисоботда айтилишича, ҳуқуқ ҳимоячилари 2017 йилдан буён жинсий озчилик - ЛГБТ вакиллари - лесбиян, гей, бисексуал ва трансгендерларга нисбатан содир этилган 100дан ортиқ ҳуқуқ бузилиши ҳолатларини ҳужжатлаштирган.\nФаоллар шунингдек, Ўзбекистон Жиноят кодексининг 120-моддаси (бесоқолбозлик) асосида айбланган 10 дан ортиқ фуқарога нисбатан олиб борилган суд ишларига доир ҳужжатларни тўплаганини қайд этган.\nҲуқуқ фаолларининг танқидича, Ўзбекистонда жинсий озчилик вакиллари мутассил таъқиб, ҳақорат, жисмоний ва жинсий зўравонлик остида ҳаёт кечирмоқда. Бундан ташқари, нафақат гомофоб кайфиятдаги юртдошлари, балки давлат идоралари ва айниқса, ҳуқуқ-тартибот идоралари томонидан муттасил камситилиши, ҳуқуқлари поймол этилиши қайд этилган.\n32 саҳифалик ҳисоботда 10 дан ортиқ гомосексуал йигитнинг ҳикояларидан парчалар берилган. Шахсини сир тутиб гапирган йигитларнинг айримлари ҳам жамият, ҳам ҳуқуқ-тартибот идораларининг зуғуми ва шантажи остидаги ҳаётдан сўнг икки чиқиш йўлидан бирини танлаш - Ўзбекистонни тарк этиш ёки жонига қасд қилишга мажбур бўлишини айтишган.\n“120-модда ноанъанавий жинсий ориентация ёки гендер идентификацияли шахсларга нисбатан, жазо олмаган ҳолда, шафқатсиз муносабатда бўлиш ва камситиш ҳуқуқини беради. Шунингдек, у коррупцияни рағбатлантириш учун идеал платформа яратади. 120-модда мавжуд экан, қўрқитиш ҳеч қачон тугамайди ва гомофоблар бизнинг устимиздан хукумрон бўлиб қолаверишади”, дея ҳисоботда иқтибос келтирилган ўзбекистонлик ёш гомосексуал йигитдан.\nЎзбекистонда жинсий озчиликларга нисбатан тоқасиз муносабат собиқ совет давридан буён ўзгаришсиз қолмоқда.\nҲисобот муаллифлари, ЛГБТга жамият муносабатини шундай таърифлайди:\n“Ўзбекистонда кўпчилик гомосексуалликни юқумли касаллик деб билади ва агар у таъқиқланмаса ва жазоланмаса, жамиятни емиради ва нобуд қилади деб ишонишади. Агар оилалар қариндошини жинсий озчиликларга мансублигини билиб қолса ёки шубҳа қилса, кўпинча уни шифокорлар, психиатрлар, психотерапевтлар, муллалар ёки бошқа диний арбобларга «даволаш» учун мурожаат қилишга мажбур қиладилар. Бундан ташқари, оилалар ўртасида гей ўғлини оилавий уйдан сургун қилиш ҳолатлари кўп, айниқса унинг жинсий ориентацияси оиладан ташқарида маълум бўлганда”.\nЎтган йили апрел ойида Ўзбекистон ҳукумати биринчи марта ушбу модда билан жазога тортилган фуқаролар сонини эълон қилгани ҳисоботда қайд этилган.\nИчки ишлар вазирлигига кўра, 2016-2020 йиллар давомида жами 44 шахс 120-модда билан судланган. Ҳисоботни тайёрлаган 3 ташкилот бу рақамга ўзлари аниқлаган рақамни ҳам илова қилган.\nЖумладан, Омбудсман ва Инсон ҳуқуқлари бўйича Ўзбекистон Миллий маркази томонидан 2022 йил январ ва феврал ойларида IPHRга тақдим этилган жавобларга кўра, 2021 йилда жами 36 киши 120-модда бўйича судланган, йигирма беш нафари қамалган. Бу эса аввалги йиллардагидан кўпдир.\nЎзбекистон ЖКнинг 120-моддаси халқаро ҳуқуқ нормаларига мутлақо зид, деб баҳоланади.\nХалқаро ҳуқуқ нормаларига кўра, бир жинсдаги вояга етганлар ўртасида ўзаро розилик асосида жинсий алоқа ёки ўзининг гендер идентификациясини ифодалашни жиноят деб ҳисоблаш инсон ҳуқуқларининг очиқдан-очиқ бузилишидир.\nҲисоботда, муаллифларнинг Ўзбекистон давлат идоралари ва инсон ҳуқуқларига масъул идораларидан олинган жавоблар ҳам келтирилган.\nУшбу жавоблардан чиқарилган хулосага кўра, Ўзбекистон ҳукумати бир жинсли муносабатларни декриминализация қилиш - жамиятда норозиликни уйғотиши ва мамлакатнинг мусулмон дунёсидаги обрўсини туширишини таъкидлаб, ЖК 120-моддасини бекор қилиш талабини бажармай келмоқда.\nЖумладан, ҳисоботга Инсон ҳуқуқлари бўйича Миллий марказ раҳбари Акмал Саидов берган жавоблар киритилган. Саидов, 120-модда бекор қилиниши учун “жиноят қонунчилиги умумий кўриб чиқилиши кераклиги”, “ҳукумат жамиятнинг Ўзбекистонда гомосексуалликка нисбатан кенг тарқалган ўта салбий муносабатни ҳисобга олиши керак”, деб таъкидлаган.\nБундан ташқари, ҳукумат расмийлари, ЛГБТ вакилларининг ҳуқуқлари ҳақида гапиришни истовчи фаолларнинг сўз ва фикр эркинлигини тақиқлаши ҳисоботда қайд этилган. Бу ўринда ЛГБТ ҳуқуқ бузилишлари ҳақида чиқишлар қилган таниқли блоггер Миразиз Бозоровнинг таъқибга олингани ва 3 йилга озодлиги чеклангани алоҳида эслатилган.\nИнсон ҳуқуқлари ташкилотлари вакиллари, бундай ички ҳужжатлар куч ишлатар тузилмалари ходимларига ЛГБТ вакиллари ҳуқуқларини бузиш ва уларни таъқиб қилиш ваколатини бераётганидан хавотирда. Бундан ташқари, бундай шахсларнинг ИИВ тузилмаларида қийноққа солиниши ҳам ҳужжатлар асосида ҳикоя қилинган.\nИИВ вакилларининг оператив-қидирув амалиётларини ўтказиш асносида ЛГБТ вакилларини тасвирга олиш ва Ўзбекистон қонунчилиги асосида кафолатланган шахсий дахлсизлик, айбсизлик презумпциясига зид равишда шахсий маълумотлар, тасвирларни ижтимоий тармоқларда тарқатиши ҳам ҳисоботда қораланган.\nБМТ Инсон ҳуқуқлари кенгаши ҳам 2020 йил майида Ўзбекистон ҳукуматини Жиноят кодексидан 120-моддани чиқариб ташлашга чақирган.\n2020 йил декабрда 9 та халқаро инсон ҳуқуқлари ташкилоти айни мазмундаги чақириқ билан чиққан эди. Ўзбекистон расмийлари эса ушбу чақириқларга жавобан мамлакатда ЛГБТ мансубларига қарши зўравонликларга доир биронта ҳам ҳолат қайд этилмаганини айтишган.\nАҚШ президенти Жо Байден маъмурияти дунё бўйлаб лесбиянка, гей, бисексуал, трансгендер, квир ва интерсекс (LGBTQI) вакилларининг ҳуқуқлари ҳимоя қилинишини таъминлашни устувор йўналишлардан бири, деб эълон қилган.\nТаҳлилчилар жаҳон ҳамжамияти, жумладан, Қўшма Штатлар билан инсон ҳуқуқлари юзасидан мулоқотни қайта бошлаган ва 2020 йилда ўз тарихида илк бор БМТнинг Инсон ҳуқуқлари кенгашига сайланган Ўзбекистоннинг бугунги раҳбари Шавкат Мирзиёев бу борада Каримов давридагидан кўпроқ сиёсий босим остида қолишини қайд этишган.


ХОҚ Олимпиада-2032 мезбонини эълон қилди\nХалқаро олимпия қўмитаси (ХОҚ) 2032 йилги ёзги Олимпия ва Паралимпия ўйинлари Австралиянинг Брисбен шаҳрида ўтказлишини эълон қилди.\nInside the Games’нинг хабар беришича, ХОҚнинг бугунги сессиясида бу ҳақда маълум қилинган. Қайд этиш жоиз, Олимпиадалар тарихида энг йирик турнир учинчи маротаба Австралияда ўтказилади. Бунгача 1956 йил Мельбурн, 2000 йилда эса Сидней Олимпиадага мезбонлик қилганди. 2032 йилда ҳам турнир яшил қитъада ўтадиган бўлди.\nЭслатиб ўтамиз, 2024 йилги ёзги Олимпия ўйинлари Франция пойтахти Парижда, 2028 йилда эса АҚШнинг Лос-Анжелес шаҳрида ўтказилади.\nМаълумот учун, коронавирус пандемияси сабабли бир йилга кечиккан Токио-2020 Олимпиадасининг расмий очилиш маросими 23 июль куни ўтказилади. Мусобақа бугун, 21 июлдан 8 август кунига қадар давом этади.


«Озодлик» мухбири Умид Бобоматов Тошкентга учиб келиши билан Ўзбекистондан чиқариб юборилди. Бу ҳақда "Газету.уз" хабар қилди.\n«Озодлик» Радиоси ўзбек хизмати мухбири Умид Бобоматов 4 июнь куни Тошкентга учиб келиши биланоқ Ўзбекистондан депортация қилинди. Бу ҳақда унинг ўзи Facebook-саҳифасида маълум қилди.\n«Кеча, 4 июнь куни Тошкентга учиб боришим билан мени дарҳол, ҳеч қандай тушунтириш, баённомалар, имзо ва бошқа расмиятчиликларсиз мамлакатдан чиқариб юборишди», — деб ёзди у.\nПостга Умид Бобоматовга депортация вақтида берилган ҳужжат фотосурати илова қилинган. Унда: «Ҳужжат эгасига Ўзбекистон Республикаси ҳудудига киришга рухсат берилмади», деб ёзилган.\nХудди шу ҳужжатда журналистни Москвадан Тошкентга олиб келган авиатушувчи — «Ўзбекистон ҳаво йўллари» компаниясига йўловчини қайтариб олиб бориш тавсия этилган ва шундай қилинди.\nШунингдек, ҳужжатда йўловчи келган мамлакатда такроран текширувдан ўтказилиши тавсия этилган. Журналистнинг қайд этишича, Москвага қайтиб борганидан сўнг Федерал хавфсизлик хизмати билан суҳбат бўлиб ўтган.\nУмид Бобоматов депортация сабаби унга маълум эмаслиги, бу унинг касбий фаолияти билан боғлиқ бўлиши мумкинлигини таъкидлади.\nУмид Бобоматов Россия фуқароси бўлиб, «Озодлик"нинг Москвадаги мухбири ҳисобланади. Бунга қадар у мунтазам равишда Ўзбекистонга келиб турган.\nМай ойида Ахборот ва оммавий коммуникациялар агентлиги «Озодлик"нинг иш услубини танқид қилиб, унинг мухбирларини журналист этикасига риоя қилмасликдан айблаган эди («Озодлик» сайти Ўзбекистонда очилмайди).\n«„Озодлик“ таҳририятининг нохолис ва асосан ишончсиз материалларни нашр этишга қаратилган бир ёқлама ва янглиш сиёсати жамоатчилик, умуман глобал аудиториянинг чалғишига сабаб бўлиб, бу вазият кўплаб саволларни келтириб чиқармоқда. Бундан ташқари, ижтимоий ва маиший масалаларга қасддан сиёсий тус бериш, алдов йўли билан маълумот тўплаш ҳамда аудиоёзувларни сохталаштириш ҳолатлари ҳайратланарлидир», — деб ёзган эди агентлик раҳбари Комил Алламжонов.\nТошкентга келиш шарт эмас. ДТМ рухсатномасини энди онлайн олса ҳам бўлади\nПекиндан Тошкентга учаётган самолётда ўзбекистонлик аёл фарзанд кўрди\nШохрух 6 июн 2019 21:23\nDilim 7 июн 2019 00:09\nJuda töĝri qilishibdi\nУмид 7 июн 2019 04:52\nТугри килишибди. Барака топишсин.\nРеалист 7 июн 2019 07:28\nМинг афсус.Агар TV ва газеталар тинимсиз мақтовларни йиғиштириб,проблемаларни очиқ-ойдин ёритганда,«Озодлик»ни кераги бўлмасди.Ахир Мирзиёевнинг\nўзи «мен Ўзбекистондаги янгиликларни «Озодлик»дан билиб тураман деган эдику.«Озодлик» коррупционерларга ёқмайди\nMadina 10 июн 2019 17:58\nYaxshi qililishgan ula rasayam aldoqchi hammasi bumaga gaplani yozip chiqaradi bizga keremas bizda uzimizga yoqadiga muhim axborot yetkazib beradiga saytla judayam ko'p


ИМЛОНИ ҚАЧОН ЎРГАНАМИЗ ЁХУД «Х» ВА «Ҳ» МУАММОСИ ЕЧИМ ТОПАДИМИ ? — Kar24.uz\nКишининг саводи унинг обрў-эътибори, сўзлашиш маданияти, талаффузи, айниқса, имло саводи эл аро шону шарафидир. Аммо шундай кишилар борки, ҳатто улар «х» ва «ҳ» ҳарфларини фарқлай олмайди.\nФикримизни далиллаш учун мисоллар кўп. Жамоатчилик гавжум ҳудудларга қаторасига осиб қўйилган паннолар, кўргазма-тарғибот ёзувлари, турли ҳажмдаги билдирув-эълонларда ҳам имло хатолари бир мунча. Ахир биргина ҳарф билан сўзнинг маъноси ўзгариб кетиши табиий ҳол. Масалан, хил ва ҳил сўзларини изоҳлайдиган бўлсак, «хилʼʼ сўзи хусусият, сифат, бирор нарсанинг нави, тури, зоти ва бошқа турли хил маъноларни билдирса, «ҳил» сўзи эса бирор нарса-буюмнинг ҳолатини билдиради. Ҳил-ҳил пишган шафтоли, ҳил-ҳил пишган гўшт…\nЁки хам-ҳам, хийла-ҳийла, хол-ҳол, хирс-ҳирс кабилар ҳам турли маънодаги сўзлардир.\nМисол учун, «хийла» сўзи равиш туркумига мансуб бўлиб, маълум даражада, бирмунча, анча (Беморнинг соғлиғи хийла яхшиланди) каби маъноларни билдирса, бу сўзнинг пароним жуфти бўлган «ҳийла» сўзи эса айёрлик, маккорлик, макр, найранг каби маъноларни англатади.\nЭнди шу сўзларнинг ўрнида паронимини қўллаб гап тузайликчи, сўз ўз маъносини сақлаб қола олармикин? Бола дўстини бекатда ҳийла кутди. Бу гапда мазмун бутунлай ўзгарди. Яъни “Бола дўстини бекатда найранг кутдиʼʼ деган маъно ҳосил бўлди.\nАфсусланарли жиҳати телевидение орқали эфирга узатилаётган катта-кичик реклама, роликларда ҳам имловий хатоликлар кам эмас. Шоҳ ва шоир Заҳириддин Муҳаммад Бобур таваллуд айёмиʼʼ деган гапнинг ўзида «шоҳʼʼ, «Заҳириддинʼʼ, «Муҳаммадʼʼ каби сўзларнинг ҳар бирида биттадан имловий хатолик мавжуд. Ахир бу буюк алломаларимизга ҳурматсизлик эмасми?\nСаводхонлик даражамиз шу зайлда кетаверса, эртанги кунимизнинг, келажагимизнинг аҳволи нима бўлади? Ҳар ҳолда имловий хатоликлар кеча ё бугун пайдо бўлиб қолмади. Ўз вақтида бонг урмай, сукут сақлашлар эса тобора хунук натижа бермоқда.\nМаърифатпарвар бобомиз Фурқат.\nМенинг мактаб аро булдир муродим,\nХатимдек чиқсау имлою саводим…\n-деб ёзганида ҳусни хатда баркамол бўлиш баробарида имло саводида мукаммал бўлишни нафақат ўзидан, балки бутун бир элимиздан талаб қилгани маълум.\nБилим даражамизни баҳолашда Тест усулига ўтилгани қанча самара бератотган бўлса, бир ёқлама ёндашувга мукки тушиб кетилаётгани шунча зарар келтирмоқда. Хаттотликнинг таомилдан чиққани имло қоидаларига шунчалар дахл қилаётгани ҳам ташвишли.\nБу ҳақида ёзсак гаплар кўп. Бироқ, холванинг ҳам ози ширин. Умид қилганимиздек бир кун келиб бу муаммолар ўз ечимин топар, аммо бу мавзудаги фикр-мулоҳазаю муҳокамалар ҳали давом этаверади.\nPrevious Нөкис районында сандықтан пул урланды, урлықшы қыз өзге емес еди\nNext Шоманайда 6 сазан, 4 ақ амур, 1 толстовик балығын аўлаған пуқараның иси судқа жиберилди


Тошкентда патруль хизмати автомобиллари ўзгармоқда (фото) - Халқ сўзи\n14:11 24 Июнь 2018 Жамият\nТошкент шаҳар ИИББ ЙҲХБ йўл-патруль хизматининг автопарки босқичма-босқич янгилаб борилмоқда. Бу ҳақда шаҳар ИИББ матбуот хизмати хабар берди.\nЯнги автомобиллар инспекторларнинг кундалик хизмати учун керак бўлган барча зарур алоқа воситалари ҳамда ташқи ва салон ичини доимий тасвирга олишга мўлжалланган кузатув камералари билан жиҳозланган.\nШунингдек, пост-патруль хизмати автомобиллари ҳам янги дизайнга эга бўлган. “Бу тизимда олиб борилаётган ўзгаришларнинг бир қисми бўлиб, Тошкент шаҳар ички ишлар органлари хизмати сифат жиҳатидан янги босқичга қадам қўяётганидан далолат беради”, — дейилади хабарда.


Қуйидагилар намознинг суннатларидир:\n1. Такбири таҳримада қўл бармоқларини ўз ҳолида очиқ тутиб қулоққа текказиш (Аёллар такбири таҳрима айтишда қўлларини елка бараварида кўтарадилар).\n2. Иқтидо қилувчи такбири имом такбири билан олдинма-кетин бўлиши.\n3. Эркакларнинг ўнг кафтларини чап кафтлари устига қўйиб, иккисини киндик остида тутиб туришлари (Аёллар ўнг кафтларини чап кафтлари устига қўйиб, кўкраклари устида ушлаб турадилар).\n4. “Аллоҳу акбар” деб такбир айтгандан кейин санони махфий (ичида) ўқиш.\n5. Санодан кейин “Аувзу”, ҳар ракатда Фотиҳадан олдин “Бисмиллааҳ” айтиш (Тааввуз ҳам, басмала ҳам махфий – овоз чиқармай, пичирлаб айтилади).\n6. Фақат биринчи ракатда Фотиҳадан олдин “аувзу”ни айтиш.\n7. Фотиҳа сурасини ўқиб бўлгач, ичида “Омин” дейиш (Буни имом ҳам, муқтадий ҳам, ёлғиз намоз ўқувчи ҳам айтади).\n8. Имомнинг рукуъдан кейин “Самиаллоҳу лиман ҳамидаҳ”, иқтидо қилганларнинг эса “Роббанаа лакал ҳамд”, дейиши (Намозни бир ўзи ўқиган киши иккаласини ҳам айтади).\n9. Бир рукндан бошқа рукнга ўтаётганда “Аллоҳу акбар”, деб такбир айтиш.\n10. Имом такбирларни овоз чиқариб айтиши. Иқтидо қилувчилар эшитиши учун такбирларни жаҳрий айтилади.\n11. Қиёмда икки оёқ орасини тўрт бармоқ кенглигида очиб туриш.\n12. Рукуъда қўл бармоқларини очиб, икки тизза кўзини маҳкам ушлаш, бошни орқа билан бир текис қилиш, белини тўғри тутиш, камида уч марта “Субҳаана роббиял азийм”, дейиш.\n13. Рукуъдан бош кўтаргач, аъзолар ҳаловат топгунча бироз туриш.\n14. Қиёмдан саждага боришда аввал тиззани, кейин кафтни, кейин бурунни, охирида пешонани қўйиш. Саждадан қиёмга туришда бунинг тескариси қилинади: аввал пешона, кейин бурун, кейин кафтлар, охирида тизза ердан кўтарилади.\n15. Саждада пешонани қўллар орасига олиш, бармоқларни жипслаб, бош бармоқни қулоғи тўғрисида ушлаш, камида уч марта “Субҳаана роббиял аълаа” дейиш.\n16. Саждада эркаклар оёқлари, тиззалари, қўллари, пешонаси, бурни ерга тегиб туриши, билакларини ерга ҳам, қорнига ҳам текказмай тутиши (Аёллар саждада қоринларини сонларига, қўлларини ерга текказиб туришади).\n17. Икки сажда орасида ўтириш. Бунда икки кафт худди ташаҳҳуддагидек тиззалар устига қўйилади.\n18. Эркакларнинг чап оёқ устига ўтириши, ўнг оёғини тик қилиб, бармоқ учларини қиблага қаратиши (Аёллар эса икки оёғини ўнг томонга чиқариб, чап думбасига ўтиради).\n19. Ташаҳҳуддан сўнг салавот айтиш, кейин Қуръонда, ҳадисларда келган дуоларни ўқиш.\n20. Намоздан чиқаётганда аввал ўнг, кейин чап томонга салом бериш.\n21. Имомнинг ҳар икки томонга салом бераётганида жамоатни, ҳимоя қилувчи фаришталарни, солиҳ жинларни ният қилиши.\n22. Иқтидо қилган кишининг, имом ўнг томонда бўлса, ўнгга берган, чапда бўлса, чапга берган, олдида бўлса, ҳар икки томонга берган саломида имомни, жамоатдаги биродарларини, ҳимоя қилувчи фаришталарни, солиҳ жинларни ният қилиши.\n23. Ёлғиз намоз ўқиган киши салом бераётганда фақат фаришталарни ният қилиши.\n24. Жамоат саломини имом саломига эргаштириши.\n25. Тўрт ёки уч ракатли фарз намозларининг учинчи, тўртинчи ракатларида Фотиҳа сурасини қироат қилиш. Лекин нафл (жумладан, таъкидланган суннат) намозларининг учинчи, тўртинчи ракатларида Фотиҳа сураси билан зам сура ўқиш вожибдир.\n26. Фарз намозларини жамоат бўлиб ўқиш.\nМазкур суннат амалларни тарк этиш билан намоз бузилмайди, лекин гўзал суратда адо этилмаган бўлади. Демак, намозни хушуъ билан ўқишда, улуғ ажр-савоблар олишда намоздаги суннат амаллар ўрни катта.


Самуи таомлари: нима, қаерда ва асосийси, нархи қанча?\nСамуи оролига саёҳатга бағишланган мақоламда таомлар ҳақида сўз юритмоқчиман. Аслини олганда, тай ошхонаси – ҳақиқий афсонадек. Баъзилар уни жуда аччиқ ҳисоблашади ва у ерда деярли ҳеч нарсани еб бўлмайди, дейишади. Бошқалар Том-Ямдан ташқари тай таомларидан ҳеч бирини эслай олишмайди. Учинчилар эса Қадимий Сиам ерида еган таомларни ёқтиришади... Tatil.uz блогери тай таомларининг барчасини татиб кўрди ва бугун Самуида нима ейишади, қаерда ейишади ва албатта, таомлар қанча туради, деган саволга жавоб топишга ҳаракат қилиб кўради!\nСамуи – асл тай таомларини татиб кўриш лозим бўлган орол. Гидимиз Саньянинг айтишича, тай ошхонаси витамин ва озиқ моддаларга бой. Ошпаз рецепти Сиам қироллари давридан буён авлоддан-авлодга ўтиб келади. Хитой, Ҳиндистон ва Европа маданияти ҳам ўз таъсирини ўтказган. Одатда, таом узоқ пиширилмайди, маҳсулотларнинг тўйимлилиги сақланиб қолиши учун баъзан ошпазлар қайнатишга беш дақиқа сарфлашади. Тезроқ қайнаши учун барчаси майда қилиб тўғралади.\nАгар сиз ҳам Самуига бориб қолсангиз, денгиз маҳсулотларини албатта татиб кўринг. Биринчидан, денгиз маҳсулотларининг бундай ранг-баранглиги ва мўллигини бошқа ҳеч қаерда топа олмайсиз. Иккинчидан, бу жуда фойдали. Учинчидан эса, тай ошпазлари бир-бирини такрорламайдиган кўплаб таомларнинг тайёрланиш сирини билишади. Уларни уйингизда пишириб кўриб ҳам ўхшатолмайсиз!\nОдатда, асосий таомларни дастурхонга тортиқ қилишдан олдин Самуида газакларни еб кўриш таклиф этилади. Мисол учун, мана бундай бутербродчаларни.\nТовуқли майда «кабобчалар» (уларни ўзим шундай атадим), шунингдек, хамирда қовурилган креветкалар ёки гуручли сабзавотлар.\nЁки оригинал газаклар. Мисол учун, қуйида манго, авокадо, қисқичбақа гўшти ва махсус гуручдан тайёрланган «Эгизаклар» номли газакни кўришингиз мумкин.\nТай ошхонасининг қироли – бу шак-шубҳасиз Том-Ям. Том-Ям – бу креветка, лемонграсс ва турли зираворлар аралаштирилган шўрва. Бу таом бутун дунёни забт этган. Ўйлашимча, сизга ҳам ёқади. Кўпинча шўрвани гуруч билан тортиқ қилишади, сабаби у ерга кўп қалампир қўшилади. Бироқ ошпазни сизга ўртача аччиқликдаги Том-Ям олиб келиши ҳақида огоҳлантиришингиз мумкин. Одатий Том-Ям 180-200 бат туради (6 АҚШ доллари).\nТаиландда креветкаларни яхши кўришади ва яхши тайёрлашади. Уларни ҳатто ўзгача асалли соусда ҳам тортиқ қилишлари мумкин.\nДенгиз қисқичбақаси – Самуида татиб кўришингиз зарур бўлган таомлардан яна бири.\nЛекин бу оддий иш эмас. Коса, чангал ва орқасида яширинган майин гўштни олиш учун болға билан уриш техникасини ўзлаштириб олиш керак. Бизнинг танишимиз, Таиланд сайёҳлик бошқармаси Москва офиси вакили Сай ҳам қисқичбақалар билан қандай муомала қилиш кераклигини кўрсатмоқда!\nБир кило қисқичбақа учун 400-500 бат (тахминан 15 АҚШ доллари) тўлашга тўғри келади.\nҚисқичбақаларни, бошқа денгиз маҳсулотлари ва товуқ каби, махсус соуслар билан истеъмол қилган маъқул. Қўрқмасдан еяверинг ва бетакрор таъмдан лаззат олинг!\nАсосий иккинчи таом сифатида балиқни тавсия қиламан: Ҳинд океани балиғи ўзгача мазали! Биронта ҳам қилтаноғи йўқ! Барчаси майин ва ширин!\n4-5 кишига мўлжалланган мана бундай балиқ 600 бат (18 АҚШ доллари) туради.\nДенгиз маҳсулотларини еявериб чарчаган бўлсангиз, тажриба сифатида товуқли бирор-бир таомни татиб кўринг. Менга, мисол учун, бу ерда ананас, булғор қалампири ва сабзавотлардан тайёрланган товуқ жуда ёқди!\nЎзим жон деб татиб кўрган ва сизларга ҳам маслаҳат берадиган яна бир таом – қўзиқорин ва сабзавотлар билан қовурилган жўжа гўшти. Албатта, гуруч ҳам қўшилган. Айтганча, тай ошхонасида гуруч деярли ҳамма таомларга қўшилади. У ҳаттоки газакларда ҳам мавжуд. Бироқ бу ҳақда кейинроқ.\nМенга ёққан яна бир таом – массаман-карри. Бу долчин ва кашнич қўшилган майин соусдаги товуқ ва картошка парчалари.\nЯна Самуида карвингни ҳам боплашади! Бу ерда оддий салатдан ҳақиқий санъат асарини яратишади!\nАлбатта татиб кўришингиз зарур бўлган, ҳаттоки ЮНЕСКО томонидан қўриқланадиган Том-Сам салатини тавсия қилишни унутаёздим! Салат папайя, сабзавот ва арахисдан соус қўшиб тайёрланади. У жуда ҳам аччиқ бўлишига қарамай, мазали ҳамдир! Том-Самнинг тахминий нархи 60-100 бат атрофида (3 АҚШ доллари).\nЮқорида айтиб ўтганимдек, газаклар ҳам гуруч билан тортиқ қилинади. Энг севимли газакларимдан бири – Кханом Мамунг. У ёпишқоқ гуруч ва манго ҳамда кокос сутидан тайёрланади. Мен уни тинмай еяверишим мумкин!\nАйтганча, уни ҳар хил тайёрлашади ва ҳар хил тортиқ қилишади.\nЭнди ичимликлар ҳақида. Самуи ниҳоятда иссиқ. Гидимизнинг айтишича, ҳозир қайноқ мавсум эмас, бироқ қуёш унинг фикрини инкор этаётгандек. Шу сабабли муздай ичимлик ичгингиз келаверади. Янги сиқилган шарбатлар – тарвуз, ананас, манго ва бошқа меваларнинг шарбатларини ичишни маслаҳат бераман. Улар тахминан 80-100 бат туради.\nБир марта бўлса ҳам кокос сотиб олинг ва ушбу тетиклаштирувчи ичимликни ичинг. Музқаймоқ ҳам қўшишингиз мумкин!\nСамуи кўчаларида кўплаб қуритилган мевалар – манго, папайя, ананас ва бошқалар сотилади. Яқинларингизга шулардан харид қилишни унутманг! Улар ҳам ноёб Таиланд меваларидан татиб кўришсин!\nОвқат сотилувчи анъанавий тай дўкончалари.\nКўча таомларидан албатта татиб кўринг, боиси бу Таиланд маданиятининг бир қисми!\nБугун бу ерда ҳатто кабоб топиш мумкинлигини ҳам кўрдим ва суратга олдим: балки Самуида турк таомларини татиб кўргингиз келиб қолар!\nИшонтириб айтаманки, суратда кўрганларингизнинг бари муаллиф томонидан татиб кўрилган! Қайсидир таомнинг рецептини олишни хоҳлайсизми? У ҳолда яқинда Тошкентга қайтаман ва рецептлар билан ўртоқлашиш учун сизни Tatil.uz офисида кутаман!


Солиқ тўловчининг шахсий кабинетидан фойдаланиш тартиби белгиланди | NORMA.UZ\nДавлат солиқ қўмитасининг (кейинги ўринларда – ДСҚ) қарори (рўйхат рақами 2926, 2017 йил 5 сентябрь) билан Солиқ тўловчининг шахсий кабинетидан фойдаланиш тартиби тўғрисидаги низом тасдиқланди.\nЭслатиб ўтамиз, солиқ тўловчининг шахсий кабинети – ДСҚнинг веб-сайтига жойлаштирилган, солиқ тўловчилар ва давлат солиқ хизмати органларининг (кейинги ўринларда - ДСХ) қонун ҳужжатларида назарда тутилган ҳуқуқ ва мажбуриятлари амалга оширилиши билан боғлиқ бўлган ўзаро ҳамкорликларини таъминлайдиган ахборот ресурси.\nШахсий кабинет жисмоний шахс, якка тартибдаги тадбиркор ёки юридик шахс солиқ тўловчи сифатида ДСХ органларида ҳисобга қўйилган кундан бошлаб 3 иш куни ичида автоматик режимда шакллантирилади. Шахсий кабинетлар солиқ тўловчилар тоифалари (жисмоний шахслар, якка тартибдаги тадбиркорлар, юридик шахслар) учун алоҳида шакллантирилади. Солиқ тўловчи фақат битта шахсий кабинетга эга бўлиши мумкин. Солиқ тўловчини ҳисобга қўйиш жойидан қатъи назар, унинг ДСХ органлари билан ўзаро ҳамкорлиги мазкур шахсий кабинет орқали амалга оширилади.\nШахсий кабинет автоматик тарзда шакллантирилишига қарамай, солиқ тўловчи уни активация қилиш (ДСХ органлари билан электрон шаклда ўзаро ҳамкорлик қилишга ўтиш) ёки ундан фойдаланишни тўхтатиш тўғрисидаги қарорни ўзи қабул қилади. Бунинг учун солиқ тўловчи ҳисобга қўйилган жойи бўйича ДСХ органига тегишли ариза билан мурожаат қилиши керак (жисмоний шахслар учун, якка тартибдаги тадбиркорлар учун, юридик шахслар учун намуналарга қаранг). Ариза берилган кундан бошлаб шахсий кабинет активация қилинади (фойдаланиш тўхтатилади).\nСолиқ тўловчининг шахсий кабинетига кириш солиқ тўловчининг электрон рақамли имзосидан (кейинги ўринларда - ЭРИ) фойдаланилган ҳолда ягона идентификация қилиш тизими орқали амалга оширилади. Бунда:\nсолиқ тўловчи жисмоний шахснинг шахсий кабинетига кириш учун — жисмоний шахснинг ЭРИ калити;\nдавлат рўйхатидан ўтган ҳамда тадбиркорлик фаолиятини амалга ошираётган жисмоний шахснинг ЭРИ калити — солиқ тўловчи якка тартибдаги тадбиркорнинг шахсий кабинетига кириш учун;\nсолиқ тўловчи юридик шахснинг шахсий кабинетига кириш учун — юридик шахс вакилининг ЭРИ калити талаб этилади.\nАгар жисмоний шахс ДСХ органларида юридик шахснинг раҳбари сифатида ҳисобга қўйилган бўлса, ушбу жисмоний шахс ўзининг электрон рақамли имзоси калити ёрдамида юридик шахснинг шахсий кабинетига кириши мумкин.\nШахсий кабинет ёрдамида қуйидаги ҳужжатлар билан алмашиш амалга оширилади:\nСолиқ тўловчилардан ДСХ органларига\nДСХ органларидан солиқ тўловчиларга\nа) ДСХ органлари билан шахсий кабинет орқали ўзаро ҳамкорликни амалга ошириш (амалга оширишни рад этиш) тўғрисидаги ариза;\nб) ДСХ органига солиқ тўловчи шахсий кабинети орқали юборилиши Солиқ кодексида назарда тутилган ҳужжатлар;\nв) бошқа ҳужжатлар (маълумотлар), шу жумладан ДСХ органларига мурожаатлар.\nИзоҳ: Солиқ тўловчилар томонидан ДСХ органларига юбориладиган ҳужжатлар рўйхати ДСҚ веб-сайтида жойлаштирилади.\nа) солиқ тўловчига шахсий кабинет орқали юборилиши Солиқ кодексида назарда тутилган ҳужжатлар;\nб) солиқ тўловчини фискал хотирага эга бўлган назорат-касса машинасини рўйхатдан ўтказиш карточкасини бериш рад этилганлиги тўғрисидаги хабардор қилиш;\nв) фискал хотирага эга бўлган назорат-касса машинасининг рўйхатдан ўтказиш карточкаси;\nг) бошқа ҳужжатлар (маълумотлар), шу жумладан солиқ тўловчиларнинг ДСХ органларига мурожаатларига жавоб хатлари.\nШахсий кабинет активация қилинганда томонларнинг ҳужжатларни қоғозда топшириши (жўнатиши) мажбурий ҳисобланмайди. Бунда ДСХ органи томонидан қабул қилиб олинган кун солиқ тўловчи шахсий кабинети орқали электрон ҳужжат жўнатилган вақт деб ҳисобланади. ДСХ органи томонидан солиқ тўловчига электрон ҳужжат жўнатилган кундан кейинги иш куни солиқ тўловчи томонидан шахсий кабинет орқали ҳужжатни қабул қилиш вақти ҳисобланади.


Оила қуриш осон, аммо… – Сурхон тонги\nБош саҳифа / Жамият / Оила қуриш осон, аммо…\nФеврал 23, 2018\tЖамият Изоҳ қолдириш 810 Кўрилди\nШабнам олти ёшга тўлди. Ота-онаси тирик, лекин уларнинг меҳрини ҳеч ҳис қилмайди. Унга отасининг нўноқлиги-ю, онасининг қўлидан ҳеч иш келмаслигини пеша қиладилар. Шунданми, унинг назарида ота-онаси ёмон кимсалар. Уларнинг турмуш қурганига эса етти йил бўлган.\nҲали оила қуришга тайёр бўлмаган келиннинг қўлидан телефон тушмасди. Оёқлари ишламай, ногирон бўлиб қолган қайнонага ғам- хўрлик қилиш ўрнига, қўшни келинлар билан “гап” сотиб ўтирарди. Буни кўрган ўғил, албатта, аёлини урарди. Бора-бора оддий ҳолга айланган жанжаллар, эрини тез-тез ичадиган қилиб қўйди. Қўшнилар ҳар куни бўладиган жанжаллар уларнинг тинчлигини бузаётгани учун маҳаллага шикоят қилди. Маҳалла раисининг танбеҳларига қарамасдан, ичкиликка ружу қўйган ота, сал баҳона топилди дегунча хотинини дўппосларди. Ҳар галги жанжалдан юрагини ҳовучлаб ўтирадиган Шабнам қўрқоқ бўлиб қолди. Ҳатто, тенгдош ўртоқларидан уялиб кўчага чиқолмади. Мурғак бола бу жанжалларнинг қачон тугаши ҳақида ўйларди. Онасининг қўшни аёлларга “Эрим билан ажрашаман”, деган сўзини эшитганда юраги аввалгидан-да қаттиқроқ титрарди. Ёш бўлса-да, бу сўзнинг маъносига тушуниб етганди. Онаси судга ариза топширди.\nСуднинг қарори билан уни онаси тарбия қиладиган бўлди. Шабнам мактабга боришда ҳам, қайтишда ҳам отасининг дўкон олдида ичиб ўтирганини кўрарди. Онаси “телефондаги яқинлар”и билан овора бўлиб, қизига мутлақо эътиборсиз бўлиб қолди. Шабнам ота-онасининг бирга яшаб, унга бироз меҳр беришларини истарди. Истардию, бироқ меҳр ошёнига дарз кетган эди…\nАфсуски, орамизда мана шундай меҳрга зор инсонлар бор. Оила қураётганда ёшлар, албатта, кимнингдир маслаҳатини олади. Қиз онасининг, ўғил эса отасининг маслаҳатини. Бироқ ҳозирги ёшларнинг замонавий қарашлари туфайли баъзи ҳолларда оила қўрғонига дарз кетаётир. Ваҳоланки, шарқда қадимдан оила тарбия ўчоғи бўлиб келган. Ундан маънавият, маърифат уфуриб турган. Буюк файласуф Ж. Сантаяна бежиз “Оила табиатнинг шоҳ асарларидан биридир”, деб ёзмаган эди. Оила — бу кичик жамиятдир. Ўша жамиятда тарбияланаётган фарзанд эса барчамизнинг келажагимиз, эртанги кунимизга ярайдиган суянчиғимиз ҳисобланади. Уларнинг тирик етим бўлишига йўл қўяётган ота-оналар ўз келажагига путур етказаётганлигини қачон англайди? Назаримда, Президентимиз таъкидлаганларидек, фуқаролик ҳолатлари далолатномаларини ёзиш бўлимларида махсус комиссиялар ташкил этилса, у ерда дин вакиллари, кўпни кўрган кекса фаоллар, ҳуқуқшунос ва руҳшуносларнинг бўлиши таъминланса, улар оила қуриш учун ариза бераётган ёшлар билан обдон суҳбатлашиб, ҳар икки ёшнинг ҳуқуқи ва бурчини ёки уларнинг руҳий тайёргарлигини синовдан ўтказишса, мақсадга мувофиқ бўларди. Бу тажриба турли оилавий низоларнинг олдини олишга, Шабнам каби жабрдийда болаларнинг оила бағрида ўсиб камолга етишига ёрдам беради.\nТермиз педагогика касб-ҳунар коллежи ўқувчиси\nОлдинги Китобхонлар масканида нима гап?\nКейинги Қаноат – энг катта бойлик\nТилларда устоз мадҳи\nЕчим кутаётган масалаларга бағишланди


Рус императори Николай II’га тегишли Rolls-Royce сотувга қўйилди » Ўзбекистон янгиликлари – Zamin.uz\n26 январь 2018, 23:39\n“Авто.ру” сайтида 1914 йилда ишлаб чиқарилган Rolls-Royce Silver Ghost (40/50 hp) машинаси сотилиши ҳақидаги эълон пайдо бўлди, деб ёзади Кун нашри. Машина эгасининг айтишича, ҳозирда Германияда сақланаётган автомобиль ўз вақтида сўнгги рус императори Николай II’га тегишли бўлган. Қадимий машина 278 млн рублга (4,5 млн доллар атрофида) баҳоланган.\nRolls-Royce 40/50 hp 1913 йил Санкт-Петербургдаги халқаро автомобиль кўргазмасида тақдим қилинган. Россия императори буюртмасига кўра автомобилни яратиш билан Kellner et ses fils кузов ательеси шуғулланган.\nМашинанинг жиҳозлари орасига электр чироқлар, юмшоқ ўриндиқлар, гуллар учун ваза, кулдонлар ва телефон кирган. Машинага 50 от кучига эга 7,4 литрли двигатель ўрнатилган. Машина массаси 1971 кг.ни ташкил қилган. Автомобиль 100 км йўлга 17,5 литр ёнилғи ва бир литр мой сарфлаган. Машинанинг максимал тезлиги 117 км/соатни ташкил қилган.\nНиколай II ўлимидан кейин автомобиль эгаси машинани Лас-Вегасдаги казинога томошага қўйган. Шундан кейин машина қайта сотилиб, Германиядаги бункерга яшириб қўйилган. Машина у ерда тасодифан топилган.\nШу автомобиль 2013 йилда ҳам сотувга қўйилган. Ўшанда унга 5,5 млн евро (383 млн рубль) сўралган.\nРус императорининг гаражида Silver Ghost’дан ташқари, Renault 40HP, Peugeot Bebe, Delaunay-Belleville ва Benz 16/40PS моделларидаги машиналар бўлган.\nЯнгиликлар » Авто » Рус императори Николай II’га тегишли Rolls-Royce сотувга қўйилди\n02:06 Rolls-Royce ўз тарихида биринчи бор йирик буюртма қабул қилди\n16:40 Rolls-Royce йўлтанламасларининг биринчи намунаси фотосуратлари интернетга жойлаштирилди


Финляндияда кокаин туфайли дисквалификация қилинган Еременконинг футболкалари сотилиши тўхтатилди\n22:39 / 28.11.2016\nХельсинки шаҳрида ва Финляндиянинг бошқа шаҳарларидаги спорт буюмлари сотиладиган дўконлардан Роман Еременко номи туширилган терма жамоа либослари олиб ташланди.\nОктябрь ойида Финляндия терма жамоаси ва Москванинг ЦСКА клуби ярим ҳимоячиси Роман Ерёменконинг допинг-тести ижобий чиққанди.\nЕвропа Чемпионлар Лигаси гуруҳ босқичининг 1-турида «ЦСКА» Германиянинг «Байер» клуби билан 2:2 ҳисобида дуранг ўйнаганди. Ерёменко мазкур беллашувда немис клуби дарвозасини ишғол қилган, ўйиндан кейин эса допинг назорати пунктига киритилган.\nҚонидан кокаин моддаси топилгани тасдиқлангач, футболчига 18 ноябрь куни 2 йиллик дисквалификация қўлланди. Энди у 2018 йилнинг 6 октябрига қадар расмий футбол мусобақаларида иштирок этмайди.\nРоман Еременко Финляндияга кўчиб кетган россиялик футболчи Алексей Еременкнинг ўғли ҳисобланади. Еременко фин фуқаролигини қабул қилган ва шу мамлакат терма жамоасида майдонга тушган.\nФинларнинг "Яро", Италиянинг "Удинезе" ва "Сиена", Киевнинг "Динамо" жамоаларидаги фаолиятидан кейин бу футболчи 2011 йилда Россияга келади ва "Рубин" клуби аъзосига айланади. 2014 йилдан эса у ЦСКА учун ўйнай бошлаганди.\nХельсинкида ҳайдовчи машинасида оломон устига босиб борди\nЯпониялик фигурачи Ханю икки карра жаҳон чемпиони бўлди\nЦСКА футболчиси гиёҳванд модда истеъмол қилгани учун узоқ муддатга дисквалификация қилинди\nХельсинкида Ўзбекистон ва Финляндия сиёсий маслаҳатлашувларининг 7-раунди бўлиб ўтди\nХельсинкида озиқ-овқат чиқиндиларидан таомлар тайёрланадиган ресторан очилди


Уч ой ичида Ўзбекистонга 1,42 миллиард доллар ўтказма жўнатилди - 15.04.2021, Sputnik Ўзбекистон\nТОШКЕНТ, 15 апр — Sputnik. 2021 йилнинг январь-март ойларида Ўзбекистонга келиб тушган халқаро трансчегаравий пул ўтказмалари ҳажми қарийб 1,42 млрд. долларни\nТОШКЕНТ, 15 апр — Sputnik. 2021 йилнинг январь-март ойларида Ўзбекистонга келиб тушган халқаро трансчегаравий пул ўтказмалари ҳажми қарийб 1,42 млрд. долларни ташкил этди. Бундан Марказий банк маълумотлари дарак бермоқда.Таъкидланишича, бу 2020 йилнинг мос даврига нисбатан 336 млн долларга ёки 31 фоизга фоизга ошган.Шу билан бирга, чет элга юборилган халқаро пул ўтказмалари миқдори 353 млн долларга етган. Натижада трансчегаравий пул ўтказмалари бўйича ижобий сальдо қарийб 1,06 млрд долларга етган.Эслатиб ўтамиз, январь-февраль ойларида четдан Ўзбекистонга 892 млн доллар жўнатилгани хабар қилинган эди.\nпул жўнатмалари, марказий банк\n18:10 15.04.2021 (янгиланди: 19:42 15.04.2021)\n© CC0 / Unsplash / Jp ValeryДоллары\nЎтказмалар 2020 йилнинг мос даврига нисбатан 336 млн. долларга ёки 31 фоизга фоизга ошган.\nТОШКЕНТ, 15 апр — Sputnik. 2021 йилнинг январь-март ойларида Ўзбекистонга келиб тушган халқаро трансчегаравий пул ўтказмалари ҳажми қарийб 1,42 млрд. долларни ташкил этди. Бундан Марказий банк маълумотлари дарак бермоқда.\nТаъкидланишича, бу 2020 йилнинг мос даврига нисбатан 336 млн долларга ёки 31 фоизга фоизга ошган.\n18 Январ, 17:29\nШу билан бирга, чет элга юборилган халқаро пул ўтказмалари миқдори 353 млн долларга етган. Натижада трансчегаравий пул ўтказмалари бўйича ижобий сальдо қарийб 1,06 млрд долларга етган.\nЭслатиб ўтамиз, январь-февраль ойларида четдан Ўзбекистонга 892 млн доллар жўнатилгани хабар қилинган эди.\n14 МайБухоро вилоятида яна бир тарихий ёдгорлик аниқланди


Киноижодкорлар иштирокида Наврўз тантанаси бўлиб ўтди\n11:40 / 08.04.2016\nНаврўз умумхалқ байрами муносабати билан жорий йилнинг 3 апрель куни миллий кинематография санъатининг равнақига ҳисса қўшган киноижодколарга алоҳида ҳурмат ва эътибор кўрсатилиб, дастурхон ёзилди, дошқозонларда сумалак ва палов тайёрланди. Бу ҳақда “Ўзбеккино” Миллий агентлиги матбуот хизмати хабар бермоқда.\nТантанали тадбир “Ўзбекфильм” киностудиясида жойлашган “Замин” ресторанида ташкил этилиб, унда 320 нафар кинорежиссёр, оператор, рассом, овоз режиссёри, актёр, монтажчи, киношунос каби соҳанинг фидоий ва заҳматкаш ходимлари иштирок этди.\nБайрам тадбирида 60 нафар кекса киноижодкорга замонавий “Артел” телевизорлари совға қилинди. Ўзбекистон халқ артисти, Ўзбекистон санъат арбоби, “Эл-юрт ҳурмати” ордени соҳиби, режиссёр Шуҳрат Аббосовга суратга олган фильмлари асосида тайёрланган махсус картина топширилди.\nШунингдек, Ўзбекистон халқ артисти Озодбек Назарбеков, Ўзбекистонда хизмат кўрсатган артистлар Абдурашид Йўлдошев, Зиёда Қобилова каби бир қатор эстрада хонандалари, рақс ва карнай-сурнай гуруҳлари кинематографчиларни байрам билан табриклашди.


Дўстум бошида қора булут айлана бошлади\n18 октябр 2021, Тошкент вақти: 18:30\nГенерал Дўстум Шибирғондаги воқеалар юзасидан ўзига қўйилаётган айбловларнинг асоссизлигини таъкидламоқда.\nАфғонистонда президентлик сайловлари яқинлашгани сайин ўзбек генерали Абдуррашид Дўстумнинг Шибирғонда оммавий қирғин амалга оширганига оид иддаолар тобора баландроқ янграй бошлади.\nАҚШ президенти Барак Обама 2001 йил охирида асирга олинган толиблар Америка ҳарбийларига яқин иттифоқчи бўлган генерал Абдуррашид Дўстим кучлари томонидан ўлдирилгани ҳақидаги иддаони яқинда эшитганини айтди.\nСи-Эн-Эн телевидениесига берган интервьюсида президент Обама хавфсизлик ходимларига бу воқеа юзасидан фактлар тўплаш вазифасини топширганини маълум қилди.\n- Ҳатто уруш пайтида ҳам ҳар қандай давлат зиммасида масъулият деган нарса бор. У ёки бу ҳаракатимиз қайсидир маънода жанг олиб бориш тартибининг бузилишига сабаб бўлган бўлса, биз буни билишимиз керак, деди Барак Обама.\n“The New York Times” газетасининг 10 июл кунги сонида АҚШ собиқ президенти Жорж Буш маъмурияти Шибирғон воқеаси юзасидан текширув ўтказиш таклифини бир неча марта қўлламагани тўғрисида ҳикоя қилинган.\nБаъзи гувоҳларнинг айтишича, Генерал Абдуррашид Дўстумнинг жангчилари 2001 йил ноябрида Қундуз вилоятида асир олинган икки мингдан ортиқ толиб жангариларини метал контейнерларда Шибирғон шаҳри ташқарисидаги Дашти Лаълга олиб келганда, уларнинг кўпи ҳаво етишмаганидан, бошқалари эса қўриқчилар билан отишма пайтида ўлган. Уларнинг жасадлари Дашти Лаълда оммавий қабрларга кўмилган..\nГенерал Абдуррашид Дўстумга қарашли жангчилар содир этгани иддао қилинаётган бу воқеа бўйича ҳеч қачон текширув ўтказилмаган.\nКейинроқ Абдуррашид Дўстум Афғонистон Мудофаа вазири ўринбосари лавозимида ишлаган.\nТолибларга қарши курашда АҚШ ҳарбийларига яқин ҳамкор бўлган ўзбек генерали Абдуррашид Дўстум 15 июл куни Афғонистондаги Ойна ахборот агентлигига йўллаган мактубида “The New York Times” газетасининг 10 июл кунги сонидаги мақолада ўз шаънига билдирилган айбловни рад қилган.\nДўстумнинг фикрича, бундай мақолани бутун дунёга тарқатиш ортида сиёсий мақсадлар ётибди.\nГенерал Дўстум ўз мактубининг бир нусхасини Озодликка ҳам тақдим этди.\n“Афғонистон толибларига қарши тузилган Шимол Иттифоқи ҳарбий шўросининг ҳамма аъзолари 2002 йилнинг сентябрида бир баёнот эълон қилган эди. Унда ҳеч бир уруш асири қасддан ўлдирилмагани таъкидланган. Буни асирлар билан шуғулланган комиссия аъзолари, шифокорлар ва америкалик ҳарбийлар тасдиқлаган. АҚШ Мудофаа вазирлиги ҳам бу маълумот тўғрилигини тасдиқлаган”, дейилади генерал Дўстумнинг мактубида.\nАйрим таҳлилчилар Дўстум атрофида бошланган гапларни август ойида Афғонистонда ўтказиладиган президент сайлови олдидан “сиёсий ўйин” деб атамоқда. Бошқалар эса бунинг Афғонистондаги сайловга алоқаси йўқлигини айтмоқда.\nЎзбекистонлик мустақил таҳлилчи Тошпўлат Йўлдошев Шибирғондаги воқеа юзасидан текширув ўтказилса ҳам генерал Абдуррашид Дўстумнинг айбдор деб топилишига ишонмайди.\n- Афғонистонда Ҳафизуллахон¸ Нажибуллохон¸ улардан кейингилари¸ кейин Толибон ҳам ўзларининг минглаб сиëсий ва ҳарбий душманларини қириб ташлашди. Нажибулло пайтида қабила бошлиқларини¸ муллаларни йиғиб келиб, отиб ташлаган пайтлари бўлган.\nАйби йўқлигига Абдуррашид Дўстумнинг ўзи амин. Агар яхши текшириладиган бўлса¸ ҳозирги қўйилаётган айблар ундан соқит этилади, дейди ўзбекистонлик мустақил таҳлилчи Тошпўлат Йўлдошев.\nОзодлик радиосининг Марказий Осиё бўйича таҳлилчиси Брюс Панниер фикрича, асирдаги толиб жангариларининг 2001 йил охирида генерал Дўстум кучлари томонидан ўлдирилгани ҳақидаги иддаолар юзасидан факт тўплаш ҳақида президент Обама хавфсизлик ходимларига берган кўрсатмаси сиёсий сабабга асосланган бўлиши мумкин.\n- Бу сиёсий асосдаги қарор бўлиши мумкин. Афғонистондаги президент сайловидан олдин бирон жиддий ўзгариш бўлишини кутиш эҳтимолдан йироқ. Мен бу борада текширув ўтказилади ва бу жараён секин давом этади, деб ўйлайман. Олти ой ёки бир йил ичида бу борада бирон янги гап эшитмасак керак, дейди Брюс Панниер.\nУнинг фикрича, генерал Дўстумни ҳарбий жиноят содир этганликда айблаш ортида уни обрўсизлантириш ва бўлажак ҳукуматдан ўрин бермаслик мақсади ётган бўлиши мумкин.\n- Бу Афғонистон ҳукуматининг Дўстумни қатордан чиқариш йўлидаги уриниши ҳам бўлиши мумкин. Мен уни қамоққа ташлашади, деб ўйламайман. Уни Туркия ва Ўзбекистон қаттиқ қўллаб-қувватлайди. Аммо Афғонистон расмийлари унинг обрўсига путур етказиб, “Сизга вазирлик лавозимини бера олмаймиз, чунки Сизнинг обрўйингизга путур етди” дейишлари мумкин, дейди Брюс Панниер.


Куёв тўра, боринг, аввал оилангиздан мардликни ўрганиб келинг! - Zamin.uz\n21:28 / 08.09.2018\nБир йигит ёшгина қизга уйланди. Кунларнинг бирида уйига куёвнинг оғайнилари зиёфатга келадиган бўлишди. Одатларига кўра, куёв қўй сўйдирди. Аёлига қўй гўштидан чиройли қилиб таом пиширишини тайинлади.\nҚиз қўркиб кетиб, эрига бундай овқат овқат қилишни билмаслигини, ота уйида ўрганмаганлигини айтди.\nЭрнинг жаҳли чиқиб:\n— Нарсаларингни тайёрла, сени уйингга қайтариб олиб бориб қўяман. Сен овқат қилишни билмасанг, менинг хотиним бўлишга нолойиқсан, — деди.\nҚизнинг уйига келиб, қизнинг отасига:\n— Бу, сизларнинг молингиз, ўзингизга қайтарилди, — деди. — Овқат тайёрлаш усулларини унга ўргатмагунингизча, менинг ёнимда унга ўрин йўқ!\n— Икки ой давомида биз билан турсин. Шу муддат ичида билмаган нарсаларини ўргатамиз, сўнг сизга қайтарамиз, — деди.\nҚиз ота уйида икки ой яшади. Айтилган вақт ўтди. Эри уни олгани келди. Эри пиширишни яхшилаб ўрганган бўлсагина, уни қайтариб олиб кетиши мумкинлигини таъкидлади.\n— Қизимиз, ожизамиз, барча таомларни олий даражада, хусусан, қўй гўштидан ажойиб нарсалар тайёрлашни ўрганди, — деди.\nУндай бўлса, Аллоҳ баракасини берсин. Қани, кетдик, уйга, — деди.\n— Кетишингиздан олдин, қизимнинг ўрганганига ўзингиз ишонч ҳосил қилиб, кейин кетишингизни хоҳлайман, — деди.\nТирик қўйни келтириб, куёвга:\n— Буни сўйинг, — деди. — Қизимизни қай даражада уни пишира олишини ўзимиз кўрамиз, — деди.\n— Мен қўй сўйишни эплай олмайман, — деди.\n— Ундай бўлса, куёв тўра, боринг-да, оилангиздан мардликни ўрганиб келинг! Ўрганиб бўлганингиздан кейин, марҳамат, келиб хотинингизни олиб кетинг, — деди…\nБир инсонга «Шуни ҳам билмайсанми?» дейиш осон! Лекин унга ўргатишни, шу муддат ичида сабр қилишни билиш, катта маҳорат!\nИнсонни Аллоҳ оқил қилиб яратди. У ўрганолмайди, дейиш хато. Лекин аёл киши билмаса, дарров ота – онасига таъна тошларини ёғдиришни бошлайдилар! Ота – онаси беролмаган тарбияни, сиз беринг! Сиз ўргатинг!\nЎзини оила бошлиғи деб ҳисобловчи ҳар бир эркак қўл остида бўлган ожизаси — аёлига гўзал муносабатда бўлиши лозим. Унинг камчиликларини юзига солмай, хушмуомалалик билан ўргатиши даркор. Қиз бола турмуш қургач эрининг қарамоғига ўтади, уни гўзал тарбия қилиш энди эрининг вазифаси. Аёл мисоли ғунча, эркак эса боғбон! Гулнинг сўлиб қолиши ёки гуллаб яшнаши боғбоннинг маҳоратига боғлиқ. Аёлини камчиликларини юзига солиб, уни ерга урадиган, ундан шикоят қиладиган эркакларга ҳайрон қоламан… Гўёки ўзлари мукаммал, айб-нуқсонсиздек! Ўзлари қўлларига ишониб топширилган Гулни парваришлай олмай, яна нолийдилар… Айб кимда? — дегим келади.\nАйбдор кишигина ўз хатосини кўрмай, бошқаларга ағдаради. Шуни билингки, аёлингизга отган тана тошингиз биринчи бўлиб ўзингизнинг бошингизга келиб тушади!\n21-03-2019, 13:32, Ҳаёт тарзи\n«Аллоҳ менга сахийлик қилиб турганда мен бахиллик қилишдан уяламан»\n24-12-2018, 06:58, Ҳаёт тарзи\n18-03-2018, 20:16, Ҳаёт тарзи


Янги нав синаб кўрилади\nВилоятнинг Ўтрор ва Сариоғоч туманларида “Шымкент” ижтимоий-тадбиркорлик корпорацияси ташаббуси билан “Замонавий технология асосида маккажўхори етиштириш” мавзуида семинар ўтди.\nТадбирда икки туманнинг ҳоким ўринбосарлари ва қишлоқ хўжалиги бўлимлари ҳамда 100дан зиёд йирик деҳқон хўжаликлари раҳбарлари иштирок этишди.\nСеминар давомида фермерларга Россиянинг “Кубань” агрохолдинги ва Қозоғистоннинг “Агроимпекс” МЧБ мутахассислари “Ладожский” дурагай маккажўхори навининг афзалликлари ҳақида батафсил маълумот ва маслаҳатлар беришди. Шунингдек, улар “Ладожский” навини тажриба сифатида икки тумандаги 3 гектар майдонда экиб кўриш масаласини муҳокама қилишди.\nЖанубий Қозоғистон вилоятининг иқлими бу навни экишга жуда қулай, деди мутахассислар. Энг муҳими, чорвачилик ва паррандачилик хўжаликлари ушбу озуқабоп маккажўхоридан омихта ем сифатида фойдаланиши мумкин. Керакли технологияларни тўлиқ сақлаган ҳолда янги нав экилган ҳар гектардан 10-12 тонна ҳосил олиш имкони мавжуд. Масалан, март ойида қадалган уруғ ёз охирида ҳосил бера бошлайди. Яъни, тахминан 98 кунда пишиб етилади. Янги навнинг энг муҳим жиҳати – қурғоқчиликка, касаллик ва зараркунандаларга чидамли.\n“Ладожский” маккажўхори уруғлигини хўжаликлар “Агроимпекс” МЧБ омборларидан харид қилишлари мумкин.\n“Жанубий Қозоғистон” мухбири, 2018-03-20, 11:50 178


Ўзбекнинг балоси қўрқоқлик « Ўзбекистон Халқ Ҳаракати\n30 November 2017 - 11:08\nБизни муаммомиз иккиюзламачикда! Бор кучимизни, шижоатимизни, энергияни виртуал ҳаётда кўрсатамиз, “жонли ижрода шашмақом” дан бошқа нарсага ярайдиганлар йўқ ҳисоб.\nВиртуал ҳаётдаги шижоатни мингдан бирини реал хаётда ҳам кўрсата олсак, тез кунда вилоятлик ва Тошкентлик деган атамадан қутуламиз.\nЎзбекнинг балоси буйруқни бажарувчи органларда эмас, хаққини танимайдиган ўзбеклигимизда.\nАёлларимиз кўчада бемалол сатр авратда юра олмаслигини қўя туринг. Эркаклар ҳаттоки ўзига ҳам туриб бера олмайди.\n1996-йилдан 2010-йилгача Тошкент-Қўқон орасида яшадим. 1999-йилгача “ипподром” бозорига ҳафтада икки марта бордим, лекин бирор марта мелисахонасига ментни орқасидан қўйга ўхшаб кириб бормадим. 2001-йилгача Қўйлиқ бозорида тирикчилик қилдим, бошида ментлар келиб паспорт текширди, “биз билан юрасиз” деди, автобусда юриб одам овлади, хар сафар маҳкам туриб талашдим ва бирор марта автобусига чиқмадим. Бирга тирикчилик қиладиган шерикларимиз ғиринг демаслигини оқибатида 5-10 суткалаб “панелный”да ётиб чиққани ҳам бўлди, қўрқоқлигини оқибатида охири Тошкентга бормайдиган бўлиб кетди.\nЁшимиз 45 га қараб кетяпти, хозиргача Қўйлиқ ҳақида гап очилса, устидан ҳазил қилиб куламан, ўша бир кун қўрқоқлик қилганини оқибатида хозиргача уялиб, Қўйлиқ хақида гап очилса, мавзуни буришга ҳаракат қилади.\nҲаттоки шундай ҳолатлар бўлдики шеригимни автобусга олиб чиқиб кетаётганида аралашиб жанжал қилдим. Уни қўйиб юбориб мани “участковой” хонага олиб кириб кетди, лекин у жонивор шерик ҳеч бўлмаса “участковой” хонасини эшигини тагига боришга ярамади. Майли, мен ундан бормагани учун ҳафа бўлмагандим, қўрқоқлиги учун жаҳлим чиққан эди ҳолос.\nАлҳамдулиллаҳ, бирор марта ўзимни камситишларига йўл қўймадим, “наоборот” ўша қўйлиқ бозорни мелиса ходимлари яхши муомала қиладиган, ва паспортимни сўрамайдиган бўлиб кетди.\nУндан кейин 2010 йилгача ҳафтада беш куним Тошкентда ўтди, бошида паспорт текширишларга, “биз билан юрасиз” деган гапларга рўбарў бўлиб турдим, лекин тошкентликдан кам эмаслигими, ўзими хаққими билишимни айтиб талашдим, Алҳамдулиллаҳ, бирор марта муаммога йўлиқмадим.\nИнсон ўзини бошқалардан кам эмаслигини ҳис қилмаса, бундан баттар кунлар бошига тушади.\nҲеч бўлмаса хаётингда бир марта ўзинга нисбатан камситиш, хорлаш бўлиб турганида каллангни кўтариб “ХОВ НИМА ДЕЙСАН?” дегин, бор кучингни, шижоатингни фб, уйингдаги аёлинг ва болаларинга кўрсатавермасдан. Хеч бўлмаса қариганингда невараларингга мақтаниб юрасан, ман бир марта Тошкентни милициясига “ҲОВВ”, дея олганман деб.\nЎзбекнинг балоси қўрқоқлик.\nКимлардир бу ҳалқни “духини” олиб ташлади, фикрлаш лаззатидан маҳрум қилди. (c)


Велоспортчимиз Мурод Холмуродов Осиё кубогида совриндор бўлди\n7 октябрь, 2018, 13:10\nМурод Холмуродов Осиё кубогида 3-ўринни эгаллади\nТаиланд пойтахти Бангкок шаҳрида велоспортнинг трек йўналиши бўйича Осиё кубоги ўтказилмоқда. Мусобақада юртимиз шарафини Осиё ўйинлари совриндори Мурод Холмуродов ҳимоя қилмоқда. Қувонарлиси, ҳамюртимиз баҳсларда учинчи натижани қайд этди ва бронза медали соҳибига айланди.\nҚайд этиш лозимки, мавсум Холмуродов учун муваффақиятли кечмоқда. Ҳамюртимиз февраль ойида Малайзияда ўтказилган Осиё чемпионатида учинчи ўриндан жой олганди. Индонезиядаги Осиё ўйинларида эса у кумуш медалга сазовор бўлди. Мана энди у Осиё кубогида муваффақиятли одимлашни давом эттириб, учинчи ўринни эгаллади.


Юртимизнинг буюк келажаги маънан баркамол, етук интеллектуал салоҳиятли авлод тақдирига бевосита боғлиқ. Шу боис таълим-тарбия соҳаси ривожига катта эътибор қаратилиб, йигит-қизларнинг замонавий асосда пухта билим олиши, истеъдодини кенг миқёсда намоён этиши учун беқиёс имкониятлар яратилмоқда.\nБарчамиз кўриб гувоҳи бўлаётганимиздек, Президентимиз раҳнамолигида изчиллик билан ҳаётга татбиқ этилган мақсадли дастурлар туфайли нафақат шаҳар марказлари, балки энг чекка қишлоқ ва овулларда ҳам муҳташам мактаблар, академик лицей ҳамда касб-ҳунар коллежлари бунёд этилди. Хусусан, 2013/2014 ўқув йилида мамлакатимизда 28 та янги касб-ҳунар коллежи қурилди, 381 умумтаълим мактаби, олий ўқув юртлари тизимидаги 45 та объект, 31 касб-ҳунар коллежи ва лицей реконструкция қилиниб, капитал таъмирланди. Ушбу масканларда ёшларнинг иқтидори юзага чиқиши, орзу-мақсадлари ижобат бўлиши учун қулай имкониятлар мавжуд. Муҳими, интилувчан ўғил-қизлар ана шундай юксак ғамхўрлик, ишонч ва эътиборни юракдан ҳис этиб, янги марралар ҳамда ютуқлар сари дадил интилмоқдалар.\nЎзбекистон Республикаси Халқ таълими вазирлигидан олинган маълумотларга қараганда, жорий йилда 501 234 нафар ўғил-қиз мамлакатимиздаги мавжуд 9739 та замонавий ўқув масканини битириб, таълимнинг навбатдаги босқичига йўлланма олаётир. Жумладан, 9-синф битирувчилари ўртасида ўтказилган сўровнома натижаларига кўра, ўқувчиларнинг 46 915 нафари академик лицейларда, 450 392 нафари эса касб-ҳунар коллежларида таҳсил олиш мақсадида эканлигини билдиришган. Умумтаълим мактаблари, мусиқа, санъат ҳамда спортга ихтисослаштирилган махсус мактаб-интернатларда сабоқ олган бу ёшларнинг қай бири билан суҳбатлашманг, улар қалбида эзгу истак ва умидлар кенг қулоч ёзаётганига амин бўласиз.\nМамлакатимиздаги барча мактабларда “Хайр, мактаб, салом, коллеж” шиори остида бўлиб ўтган тадбирларда ҳам ана шу жиҳатлар яққол кўзга ташланди. Хусусан, пойтахтимизнинг Юнусобод туманидаги 260-умумтаълим мактабининг 9-синф битирувчилари эзгулик, дўстлик ва меҳр-оқибат ғоялари тараннум этилган бадиий дастур орқали устозларига миннатдорлик билдиришди.\nЭътироф этиш жоизки, мазкур мактабда аниқ фанлар ҳамда хорижий тиллар чуқурлаштирилган тарзда ўқитилиши билан бирга, битирувчиларнинг касб-ҳунарга қизиқишини кучайтириш бўйича ҳам муайян чора-тадбирлар кўрилмоқда. Ўқув йили давомида “Касбим — фахрим”, “Келажакда ким бўлмоқчиман?”, “Очиқ эшиклар куни” сингари сўровнома, экскурсия, тренинглар мунтазам ўтказилганлиги бунинг далолатидир.\n“Хайр, мактаб, салом, коллеж!” шиори остида ўтказилган байрам тадбирида энг фаол ва аълочи ўқувчиларга етуклик шаҳодатномаси билан бирга, мақтов ҳамда фахрий ёрлиқлар ҳам топширилди. Шунингдек, Ватанимизни мадҳ этувчи, устозларга меҳру муҳаббат ва чуқур эҳтиром туйғуси тараннум қилинган шеърлар ўқилди, куй-қўшиқлар ижро этилди.\n...Шу куни мамлакатимизнинг барча ўрта таълим муассасаларида бундай тадбирлар кўтаринки руҳда ўтказилди.


Адвокатлар телефонининг “назорат қилиниши” ҳақидаги норма атрофидаги муҳокамалар - Zamin.uz\n22:30 / 25.03.2020\nАдвокатлар телефонининг “назорат қилиниши” ҳақидаги норма атрофидаги муҳокамалар\nОлий Мажлис Сенати томонидан маъқулланган янги қонун билан прокурорнинг розилигига кўра адвокатнинг телефонлар ва бошқа телекоммуникация қурилмалари орқали амалга ошириладиган сўзлашувлари, узатиладиган хабарлари ва маълумотларини назорат қилиш белгиланмоқда.\nЎзбекистон Республикаси Адвокатлар палатаси раиси Алим Эрназаров адвокатларга мурожаатнома эълон қилиб, мазкур қонун адвокатлар ҳамжамияти билан ҳисоблашмасдан қабул қилинаётганидан норозилик билдирди. Унда, жумладан, шундай дейилади:\n“Албатта, бугун Сенат томонидан маъқулланган, адвокатлик фаолиятимизга тегишли ўзгаришларга менинг ҳам қатъий эътирозим борлигини билдираман. Бу ҳолатдан, адвокат ва Адвокатлар палатаси Раиси сифатида - норозиман. Қонун ҳужжатларида, адвокатларга тегишли қонун ҳужжатлари лойиҳаси, Адвокатлар палатаси Раиси томонидан имзоланиши (розилик олиниши) белгиланган. Бирок, қонунчиларимиз томонидан бу тартибга риоя қилинмади. Яъни, Ўзбекистон Республикаси Адвокатлар палатаси Раис Алим Эрназаров, юқорида эсланган қонун лойиҳасига имзо (виза) қўймаган.\nЎзбекистон Республикаси Адвокатлар палатаси, адвокатларимиз жипслигида адвокатлик фаолиятида халқаро стандартларни тадбиқ этишга ҳаракат қилади”.\nУшбу хабар ахборот маконида қизғин муҳокамаларга сабаб бўлгач, Адлия вазирлиги расман тушунтириш бериб, вазиятни бир оз ойдинлаштирди. Маълум бўлишича, гап “Адвокатлик фаолиятининг кафолатлари ва адвокатларнинг ижтимоий ҳимояси тўғрисида”ги қонуннинг 6-моддаси (“Адвокатнинг дахлсизлиги”) янги таҳрири ҳақида экан.\nУшбу ахборотни оммага тарқатаётган манбаларни моҳиятга мос келмайдиган чалғитувчи сарлавҳалар орқали омманинг ҳиссиётлари билан ўйнашмасликка чақирамиз”, дейилади вазирликнинг расмий хабарида.\nВазирликнинг изоҳи билан Сенат ахборот хизматининг мавзуни чала-чулпа ёритиб нопрофессионал ҳаракат қилгани англашилган бўлсада, ижтимоий тармоқлардаги норозилик босилмади. Аксарий адвокатлар ва юристлардан иборат фойдаланувчилар Қонуннинг 6-моддаси маънавий эскирганлигини, янги таҳририда ҳам моҳиятан ўзгармаганини ва халқаро ҳуқуқ мезонларига зидлигини таъкидлашмоқда. Қолаверса, қонунчиликка терс ўлароқ, унинг адвокатлардан яширинча қабул қилинаётгани бўйича эътирозлар ҳам ўринлидир.\nДепутат ва сенаторларимиз Президент фармонида адвокатларга дахлдор қонун ҳужжатлари Адвокатлар палатаси билан келишилиши лозимлиги белгиланганидан бехабармилар? Ёки билсалар ҳам назар-писанд қилишмайдими? Менинг фикримча, муаммо қонунни қабул қилиш ёки қилмасликда эмас, балки лойиҳаси муҳокамага қўйилмагаганлигида ва Палата келишувидан ўтказилмаганлигидадир. Констициявий судга мурожаат қилинса, балки (зора) ушбу ҳолатлар инобатга олинар?..\nТоҳирбек Тожибоев, адвокат\nНимага суд эмас, прокурор розилиги билан дейилган. Прокурорларнинг бизга тазйиқ ўтказишига тайёр баҳона бўлади-ку бу. Адвокатлар палатасини бу масалада қўллаб-қувватлаймиз. Бу фожиа ҳақида тезда Ўзбекистон Республикаси Президентига мурожаат тайёрлаш керак. Қонун чиқарувчилар Президентнинг фармонини тескари қилиб бажараётганлигини мана шу ҳолат мисолида исботлаб берамиз. Қонунда адвокатларнинг улар ҳимояси остидаги шахс билан холи учрашуви белгиланиб турган бир пайтда, уларнинг телефонини эшитиш нимаси?!! “Замин” янгиликларини “Инстаграм”да кузатиб боринг\nЯнгиликлар » Жамият » Адвокатлар телефонининг “назорат қилиниши” ҳақидаги норма атрофидаги муҳокамалар


Рейтинг. «Абадий ҳукмдорлар»: дунё мамлакатларини энг узоқ бошқарган президентлар - Bugun.uz\n18:00 | 16-09-2021 2 104\nИнсоният яралибди-ки, унда кимдир бошқа кимнингдир устидан ҳукм ўтказади, бошқаради. Аввалига ҳокимият қандайдир мезонларга кўра турли шахслар — кучлилар, қариялар, эркаклар ёхуд аёллар қўлида бўлган бўлса, бугун бу тенденция ўзгарган. Кимдир ҳокимиятни мерос қилиб олади, яна кимдир диктаторлик йўли билан жамиятни ўз қўлида ушлаб туради, бошқа биров ёши ва жинсидан қатъий назар ўз билими ва салоҳиятига таянган ҳолда давлат бошқарувига келади. Бугун сиз билан «абадий ҳукмдорлар» — бир неча ўн йиллар давомида мамлакатни бошқарган давлат раҳбарлари ҳақида гаплашамиз.\n1. Теодоро Обианг — Экваториал Гвинеянинг сиёсий, ҳарбий ва давлат арбоби, мамлакат президенти. Теодоро Обианг ҳокимият тепасига 1979 йил 3 августда, ҳарбий тўнтаришдан сўнг келган ва ўшандан буён — 42 йилдирки, мамлакатга раҳбарлик қиляпти.\nФото: «Journal de Cameroon»\n2. Паул Бия 1933 йил 13 февралда туғилган сиёсатчи дунёнинг энг қари давлат раҳбари ҳисобланади. Бугун у 88 ёшда. Паул Бия 1982 йил 6 ноябрда ҳокимият тепасига келган бўлиб, шундан буён Камерунни бошқариб келади.\nДенис Сассу Нгессо\n3. Денис Сассу Нгессо — асли касби ҳарбий бўлган ушбу навбатдаги «абадий ҳукмдор» 1943 йилда Конгода туғилган. У 1979–1992 йилларда мамлакатни бошқаради. Узоқ давом этган фуқаролар урушидан сўнг қайта сайланган президент мамлакатни 1997 йил 25 октябрдан то бугунги кунгача бошқариб келмоқда.\n4. Йовери Мусевини 1944 йил 15 сентябрда туғилган. Эътибор қилган бўлсангиз, энг узоқ вақт ҳокимиятни қўлида тутиб турган давлат раҳбарларининг аксарияти Африка қитъасига мансуб. Уганданинг тўққизинчи ва айни дамдаги президенти ҳокимият тепасига 1986 йилда келган. Генерал-президент мана 35 йилки мамлакатни бошқариб келмоқда.\n5. Идрис Деби Итно 1952–2021 йилларда яшаган. 2016–2017 йилларда Африка Иттифоқига раҳбарлик қилган. Чад давлатини 1990 йилдан то ўлимига қадар — 31 йил давомида бошқарган.\n6. Исаяс Афверки 1946 йил 2 февралда таваллуд топган (75 ёшда). 1993 йилдан ҳозиргача — 28 йилдан буён Эритрея раҳбари ҳисобланади. Бундан ташқари, Исаяс Афверки 1987–1994 йилларда «EPLF»га (Эритерия халқ озодлик фронти) етакчилик қилган.\n7. Александр Лукашенко 1954 йил 31 августда туғилган. Беларуснинг биринчи президенти Лукашенко мамлакатни 1994 йилдан то ҳозиргача — 27 йил джавомида бошқариб келмоқда. Асли касби иқтисодчи бўлган собиқ давлат раҳбари президентлик лавозимини эгаллашидан аввал «совхоз» раҳбари лавозимида ишлаган.\n8. Эмомали Раҳмон 1952 йил 5 октябрда туғилган. Тожикистон Республикасининг учинчи президенти мамлакатни 1994 йил 16 ноябрдан буён бошқариб келяпти. Шу билан бирга, президент амалда Тожикистон халқ демократик партияси етакчиси ҳам ҳисобланади. Генерал унвонига эга. Бундан ташқари, президентнинг оила аъзолари юқори давлат лавозимларини эгаллаган. Хусусан, унинг 33 яшар ўғли Рустам Эмомали мамлакат парламентига бошчилик қилади ва пойтахт Душанбени тасарруф қилади.\n9. Пол Кагаме 1957 йил дунёга келган. Руанданинг тўртинчи президенти 2000 йилдан буён мамлакатни бошқариб келмоқда. Гарчи тарихда Кагамедан узоқроқ вақт давомида мамлакатни бошқарган бошқа раҳбарлар бўлсада, биз рейтингда айнан унинг исмини тилга олдик. Сабаби Пол Кагаме раҳбар лавозимларида 2000 йилдан анча аввалроқ ҳам ишлаган. У 1994–2000 йилларда Руанда мудофаа вазири ҳамда вице-президенти сифатида фаолият юритган. Бундан ташқари, 2018–2019 йилларда Африка Иттифоқига раҳбарлик қилган.\n10. Владимир Путин 1952 йил 7 октябрда туғилган, 68 ёшда. Путиннинг сиёсатчи ва давлат ходими сифатидаги фаолият йўли жуда узун. Путин 1998–1999 йилларда Россия Федерал хавфсизлик хизмати раҳбари, 1999–2000 ва 2008-2012 йилларда бош вазир лавозимида ишлаган. 1999-2008 йилларда Россия президенти вазифасини бажарган. Владимир Путин 2012 йил 7 майдан бугунги кунгача Россияни бошқариб келяпти. Путин Лукашенкодан кейинги Европанинг энг «умрбоқий президент»и ҳисобланади.\nПрезидентлар, давлат раҳбарлари инсонлар ҳаётига жавобгар шахслардир. Раҳбар, у мамлакатни бир йил бошқарадими ёки ўн йил, халқ манфаатлари юзасидан иш кўрмоғи керак. Шунда тарих унинг номини диктатор, адолатсиз ва ёки золим сифатлари билан эслаб қолмайди. Бизда ҳозирча шулар. Яна рейтинглашгунча!\n23:48 | 20-10-2021 184


Сардоба тошқини омилкорнинг ғайратини синдира олмади\nСирдарё вилояти Оқолтин туманининг Шодлик қишлоғида яшовчи Аброр Қаюмов ер билан тиллашган омилкор ёшлардан.\nДастлаб у хонадон томорқасида 4 сотихли иссиқхона ташкил этган эди. Сардобада рўй берган техноген фалокат оқибатида сув босган хонадонлар қатори унинг иссиқхонаси ҳам жиддий зарар кўрди. Ёшлик шижоати сабаб, Аброр тушкунликка тушмай барчасини бошидан бошлашга, йўқотганларини қайтаришга тезда киришди. Банкдан 44 миллион кредит олиб, томорқасига янги тупроқ тўктирди, 4 сотихли иссиқхонани 16 сотихга кенгайтирган ҳолда қайта тиклади. Ерга бодринг, помидор уруғларини қадади. Ҳозирга келиб экинлар баравж ривожланган. Омилкор биринчи ҳосилни олишга ҳам улгурди.\n–Томорқа даромад манбаи, - дейди Аброр Қаюмов. – Фақат ундан унумли фойдалана олишни билиш керак. Помидор, бодринг ҳосилидан сўнг, иссиқхонада укроп, кашнич етиштириб бозорга чиқарамиз. Шу тариқа иссиқхонадан йил бўйи ҳосил олинади.\nҚишлоқда томорқадан унумли фойдаланиб, оиласи фаровонлиги, рўзғори бутлигини таъминлаётган оилалар яна кўплаб топилади. Асосийси эса, мақсади сари интилган, ернинг чинаккам эгаси бўлган Аброр каби ёшлар сафи тобора ортмоқда.


Модрич "Реал"нинг ажралмас қисми - Спорт UZ - Скачать музыку бесплатно новинки музыки 2016-2017\n«Реал» сардори Серхио Рамос «Гранада»га қарши ўйиндан сўнг, Лука Модрич ҳақида ўз фикрларини билдирди.«Гол уни кўпроқ танитади, бироқ у биз учун жуда муҳим футболчи. У «Реал»нинг ажралмас қисми. Ўйинлар турлича бўлади. Бу ўйин эса ўта қизғин ва муросасиз кечди. Биз аввалроқ ўйин тақдирини ҳал қилишимиз ҳам мумкин эди, бироқ кўп вазиятларни йўққа чиқардик. Луканинг оли эса бизга муҳим очкони келтирди», – деди Рамос. - деб хабар бермоқда Stadion.uz нашри.


2019 йил мен учун ёрқин хотираларга бой бўлди. Шулардан бири – очиқ ва шаффоф тарзда ўтказилган сайловларда янги Ўзбекистон учун, ёшларимиз келажаги учун ўзим танлаган энг муносиб номзодга овоз бердим. Чунки депутатлар яхши ишласа, парламент кучли бўлса, халқ фаровонлигини таъминлайдиган қонунлар қабул қилади, мамлакатимиз ривожланади.\nПойтахтимиз кундан-кунга ўзгариб, янгидан чирой очиб бораётгани ҳаммамизни қувонтиради. Менинг назаримда Тошкент биз фильмларда кўрган мегаполисларга жуда ўхшаб кетади. Бир томонда Тошкент Сити, бир томонда Ҳумо муз саройи, қурилиши тугалланаётган метрополитен тармоқлари, кўприклар, ҳаммаси менинг ёш қалбимни ҳайратга солади, ҳаяжонлантиради, ғуруримни оширади.\nЯқинда оиламиз билан она шаҳримиз Нукусга борган эдик. Бу ерда ҳам жуда катта ўзгаришларни, бунёдкорлик ишларини кўриб, ҳайрон қолдим. Бири-биридан чиройли бинолар, текис ва равон йўллар кўзни қувонтиради.\nМамлакатимизда туризм соҳаси ривожланиб бормоқда. Сайёҳлар учун яратилаётган шароитлар, меҳмонхоналар қад ростламоқда. Келажакда меҳмонхоналардан бирида бошқарувчи мененжер бўлмоқчиман. Модельерлик касбини ҳам ўзлаштириб, ўз бизнесимни очмоқчиман. Янги йилимиз барчага орзу-умидлар рўёби йили бўлишини тилайман.\nТошкент давлат иқисодиёт университети корпоратив бошқарув факультети 2-курс талабаси.


Snapdragon 865'да кутилган янгилик! - Terabayt.Uz\nSnapdragon 865'да кутилган янгилик!\nКуни кеча тақдим қилинган Snapdragon 865 ва 765 чиплари 2020 йилнинг юқори ва ўрта тоифанинг юқори синфидаги қурилмаларига ўрнатилиши кутилмоқда.\nЯнги SoC'нинг қатор янгича ва ўзига хос хусусиятлари бўлиб, булар қаторига янгиласа бўладиган график процессори киради.\nҚуалcоммънинг айтишича, S865'нинг GPU драйверларини Google Play Store орқали янгилаш имкони мавжуд бўлади. Бу, чип ишлашини яхшилашнинг ҳозирги ечимлардан кўра анча осонроқ усули ҳисобланади. Айни дамда, GPU драйверлари тизим янгиланиши таркибига киритилган бўлади, яъни улар қурилмага ўрнатилиши учун аввал ишлаб чиқарувчи компания томонидан тасдиқланган бўлиши керак.\nБироқ "шаҳар бедарвоза эмас", деганларидек, янгиланишлар Play Store'га жойланишидан олдин ҳам, смартфонсоз компаниялар томонидан синовдан ўтказилиши талаб қилинади.\nДрайвер янгиланишлари ўйин ва бошқа амалиётлар "силлиқ" кечишини таъминлаб, ўйинларнинг ўзидан-ўзи ўчиб қолишининг олдини олади. Янгиланишлар билан янги график функциялари ҳам қурилмага ўрнатилади.\nАйтилишича, Qualcomm'нинг бундай қарорига сабаб Google'нинг Android 10'да "Mainline" лойиҳасини жорий қилганлидир. Лойиҳага кўра, фойдаланувчилар хавфсизлик янгиланишлари ва янгиланган тизим компонентларини Play Store'дан тўғридан-тўғри юклаб олишлари имкони яратилади.\nБироқ Android Ploice'нинг хабар беришича, Play Store орқали GPU драйверларни фақат янги Qualcomm чипларига юклаш мумкин бўлади; ушбу жиҳат эски SoC'ларда қўллаб-қувватланмайди.\nЎҚИНГ: Snapdragon 865 процессорли биринчи 5G-флагман билан танишинг!\n#Qualcomm Snapdragon 835